amanoisuno/poet huggingface dataset:
句 蕭固
風變尉佗國，聲歡舜帝民。
送梵才上人歸天台  其一 皇甫泌
昔在童蒙歲，學禮暨詩書。肅肅秉庭訓，罔敢甯斯須。積習將一紀，心目多勤劬。本此修拙辭，階之登仕途。得以施所學，聞者謂之迂。吾道固未行，或嗤爲腐儒。腐誠如所云，儒非吾敢居。時英賤民政，亦誚官之麄。嘉言屢詒勗，周旋畫偉謨。胡不事章句，清貴無加于。我聞今學者，爲人不自圖。六朝文物壅，化源由是枯。華文媿不能，迷深甘守株。古人不得見，臨風重欷歔。
送梵才上人歸天台  其二 皇甫泌
美玉不自貴，貴之者良工。高才不自明，明之者至公。和璞文未刻，他山石正同。子虛賦未行，相如車不東。我今徵此詞，亦將擬未通。粵有空門子，孕秀赤城中。性靜不欲俗，詩癖俄在躬。意淳自高古，言雅思變風。勞勞不稱年，名尚高遠聰。我來山月鄉，即貌知困蒙。吾師道雖否，天子方文崇。一旦因得意，誦之于六宮。
飛霞洞 曹觀
巖前春草萋萋色，巖上春風淡淡陰。數百年來無謝客，□□依舊到如今。
向來 趙師民
向來情思已陳陳，旅思無端不及春。潘子形容傷白髮，沈郎文字暗丹唇。
句  其一 趙師民
露臺枉惜千金費，却把銅山錫幸臣。
句  其二 趙師民
菱天晨氣潤，槐夏午風清。
句  其三 趙師民
委地露花啼曉恨，拂提煙柳弄春容。
句  其四 趙師民
霜女遺靈長著素，玉妃餘恨結成酸。
寄甘露舒公上人 雷簡夫
成都多少寺，梵學競推能。到老不破戒，滿城唯此僧。池龍聽夜講，海客施年燈。別後空相憶，塵勞正可憎。
襄州太守王侯復峴山羊公祠 李康伯
賢哉西晉鉅平侯，刻碑立祠在荆州。州民萬家見之者，揜面汍瀾雙淚下。逮今緜歷幾百祀，峴首巍然臨漢水。碑鈋祠廢榛莽中，蕭蕭只有悲風起。內閣深沈侍從臣，赤帷皁蓋來行春。殷勤拂碑復祠貌，一朝舊迹重如新。山光葱蒨水清冽，天長地久無時別。古人今人空茫茫，惟是功名不能滅。
題張公洞 王繹
高上宸居隔紫煙，洞中金闕暗相連。輔光竈冷留香壤，太素淵清湧玉泉。後夜龍歸雲浪濕，未明人起月華鮮。秋光不老巖前麓，到此偷閒亦自賢。
句  其一 王繹
直自牧之懷古後，適當慧遠送圖來。
句  其二 王繹
荔陳貢篚清香馥，峯倚三山秘篆奇。
懷天台隠士 王堯臣
先生高蹈晦巖扉，沐髮晞陽遠帝暉。自是鸞皇終瑞世，莫同魚鳥便忘機。江鳬汎汎隨波遠，朔雁冥冥避弋歸。他日彤庭如應聘，夢魂休繞故山薇。
頌二首  其一 釋慧南
傑出叢林是趙州，老婆勘破有來由。而今四海清如鏡，行人莫與路爲讎。
頌二首  其二 釋慧南
生緣斷處伸馿脚，馿脚伸時佛手開。爲報五湖參學者，三關一一透將來。
偈二首  其一 釋慧南
心王不妄動，六國一時通。罷拈三尺劒，休弄一張弓。
偈二首  其二 釋慧南
得不得，傳不得，歸根得旨復何言。憶得首山曾漏泄，新婦騎馿阿家牽。
招桐柏李道士 葛閎
海嶺重重接紫虛，高人還肯敞仙裾。玉蟾點滴有清露，少費研朱寫道書。
巾山廣軒 葛閎
勝地藏東越，嚴城聳二岑。萬燈迎日早，孤磬出雲深。雪霽茗初試，雨涵山半陰。茲焉即方廣，有路到天心。
遊白雲軒贈沖一道正 葛閎
無事之時無事身，天將沖淡養吾真。鴟鳶啄腐成滋味，豈識朝霞吐嚥人。
題白雲環翠亭 葛閎
六月好風吹玉林，地浮鼇海越山深。愛師終日無餘事，一點塵埃不受侵。
題清輝堂 葛閎
歸老雲邊一翠岑，靜中觀動照人心。溪湖北上又東去，不似青山無古今。
羅漢閣煎茶應供 葛閎
山泉飛出白雲寒，來獻靈芽秉燭看。俄頃有花過數百，三甌如吸玉腴乾。
遊日山 葛閎
六時香火集宗雷，日上雲收紫翠開。應笑守麾公暇少，二年官滿一曾來。
迎神 葛閎
符法千年人尚畏，神林三鼓酒盈杯。油囊爲取天河水，更折蟠桃海上來。
送神 葛閎
丹霞縹緲海三峯，歸去瓊臺第幾重。仙驥一聲風馭遠，月明清露滴金松。
桐柏崇道觀 葛閎
昔賢書洞石，臺有伯陽經。碧海船多却，金霞夜不扃。爐成九轉藥，階布六符星。捷徑非君意，深游不死庭。
桐柏觀 葛閎
桃花爛熳春溪暖，紫玉簫沉月樹昏。未覺臺中光景晚，人間歸去見來孫。
存目  其一 葛閎
詩題：寄睦州朱少卿首句：何幸鄉枌託使麾。
存目  其二 葛閎
詩題：經大洋吳氏別業首句：漸老故人少。
存目  其三 葛閎
詩題：新定望湖樓首句：龍盤山影倒寒流。
存目  其四 葛閎
詩題：同孝叔游蕭灑亭首句：昔日賢侯多興詠。
存目  其五 葛閎
詩題：題范思軒二首首句：英衮多年去竹軒。
存目  其六 葛閎
詩題：題玉泉首句：靈源曾記古篇章。
存目  其七 葛閎
詩題：同孝叔游玉泉首句：石磴松陰一化成。
存目  其八 葛閎
詩題：初夏同孝叔游普光寺首句：魚跳蓮葉青錢小。
存目  其九 葛閎
詩題：初夏同孝叔游朱氏園首句：凍醪廬橘助登臨。
存目  其一○ 葛閎
詩題：留題千峯榭呈孝叔首句：君把玄英詩集披。
存目  其一一 葛閎
詩題：題新定郡齋寄孝叔二首首句：主人今向日邊歸，花意知君改外臺。
存目  其一二 葛閎
詩題：留題玉泉山堂首句：動非緣境靜非禪。
存目  其一三 葛閎
詩題：題新定紅蕖閣首句：烟捲龍綃艷格林。
遺徐禧 釋倚遇
今年七十七，出行須擇日。昨夜問龜哥，報道明朝吉。
偈二首  其一 釋倚遇
春山青，春水綠，一覺南柯夢初足。携筇縱步出松門，是處桃英香馥鬰。因思昔日靈雲老，三十年來無處討。如今競愛摘楊花，紅香滿地無人掃。
偈二首  其二 釋倚遇
法昌今日開爐，行脚僧無一個。唯有十八高人，緘口圍爐打坐。不是規矩嚴難，免見諸人話墮。直饒口似秤鎚，未免燈籠勘破。不知道絕功勳，妄自修因證果。
偈 釋懷祥
南山高，北山低，日出東方夜落西。白牛上樹覓不得，烏雞入水大家知。
偈 釋行德
新冬新寶壽，言是舊時言。若會西來意，波斯上舶船。
偈三首  其一 釋本逸
開口是，合口是，眼下無妨更著鼻。開口錯，合口錯，眼與鼻孔都拈却。佛也打，祖也打，真人面前不說假。佛也安，祖也安，衲僧肚皮似海寬。
偈三首  其二 釋本逸
寒原耕種罷，牽犢負薪歸。此夜一爐火，渾家身上衣。
偈三首  其三 釋本逸
菜園牆倒晴方築，房店籬穿雨過修。院宇漏時隨分整，兒孫大小盡風流。
句  其一 釋本逸
有時放步東湖上，與僧遥指遠山青。
句  其二 釋本逸
醫王不是無方義，千里蘇香象不回。
句  其三 釋本逸
罥鶴顛崖上，沖天昧米民。
偈 釋惟簡
莫離蓋纏，莫求佛祖。去此二圖，以何依怙。江淹夢筆，天龍見虎。古老相傳，月不跨五。
偈二首  其一 釋守道
日月遶須彌，人間分晝夜。南閻浮提人，祇被明暗色空留礙。
偈二首  其二 釋守道
不從一地至一地，寂滅性中寧有位。釋迦稽首問然燈，仁者何名爲受記。
句 釋守道
柳色黄金嫩，黎花白雪香。
送鈐轄館使王公 田瑜
閫外膺宸寄，坤維握虎兵。真純逾璞玉，方重敵長城。肯構詩名著，承家將略明。四年凝茂績，一節促歸程。水際旌旗影，風前鼓吹聲。西州懷惠愛，北闕被恩榮。護衛親嚴近，雍容侍穆清。分携暫銷黯，良會在神京。
送鈐轄館使王公 高惟幾
遊宦俱爲關外人，與君五看海棠春。園林選勝聯鑣徧，風月相思命駕頻。大斾先時辭蜀道，短轅何日見京塵。子牟又起離羣恨，欲操行祛重愴神。
海棠 高惟幾
故國庸岷外，孤根楚苑中。使梅休妬白，仙杏已饒紅。旋恐陽城破，尋憂下蔡空。幾時夢巫峽，獨立怨春風。
送鈐轄館使王公 解程
武帳推恩詔十行，雍容鳴玉覲清光。四年愛日民謠浹，五月炎風驛路長。劍閣煙雲迷斾，柳營笳鼓慘離觴。浣花紙貴傳新集，留待詩名繼許昌。
承原父以鳳凰篇爲况謹用來韻和酬 吳育
丹山鬰世表，巖巖千仞巔。自非常雛輩，安得參周旋。胡爲此弱羽，越簉祥儀鮮。飛鳴過所據，飆駭俄翻然。退則安棲地，翔風娛楚天。始病孰儔侶，乃與朱鸞攀。英英日相照，老翮徒愧前。少別正傾聽，覽輝當聖年。
次韻奉和給事中 吳育
律上陽和雖始煦，罇前人意已生春。濠梁且欲觀魚樂，淮郡何能致鹿馴。爲訪心朋猶縱棹，況逢時雋與均茵。別車豈必辭沉醉，更有高陽倒載人。
過郭店謁文靖公墓 吳育
漢相巖巖真國英，門庭曾是接諸生。陽秋談論四時具，河嶽精神一座傾。
送梵才上人歸天台 吳育
幾年瓶鉢帝城棲，看盡塵勞息盡機。詩妙偶因餘力到，名高却與本心違。雲深路入千山去，歲晚身携一錫歸。林下應逢舊猿鶴，得無驚見紫檀衣。
煙雨樓 吳育
一上危樓七澤分，勝遊平日此怡神。荆臺蕪沒千年地，楚望雲披四面春。
重建羊太傅祠和王原叔句 吳育
羊公千載得清吟，芳迹雖遥契昔心。更與峴山爲故事，凜然風格照來今。
句 吳育
石存裴令老臣心。
題會稽谿口躬師上人房 施昌言
谿口佳山水，高人住此中。生臺下沙鳥，疎磬逐江風。倚檻千巖寂，焚香萬法空。如何憑小筆，一爲寫衰翁。
送鈐轄館使王公 姚渙
家傳勳力世能賢，四載坤維領帥權。南詔酋豪彌款附，西州士庶頼蕃宣。輸忠感慨由誠府，接下恩勤自意筌。月夕過從多命席，花時酬唱旋成編。雅歌餘暇軍容肅，陟狀升聞帝願延。馳驛遽趨三召節，執圭俄覲九重天。漢廷儀衛咸祗若，蜀郡朋僚共黯然。賜封定應留晷刻，疇庸當便進班聯。聖神倚注期蕃錫，宥密崇高待九遷。下客塵勞遇知己，願言攀附跂英躔。
寄題徑山懷郎簡侍郎 張瓌
天地一洲渚，北平南欹危。幽并深以厚，江浙清且奇。武林頗英秀，川匯仍山卑。應接殫天巧，類非人力爲。徑山最佳處，有巖稱玉芝。居防俗士駕，地乃賢人宜。郎公留名德，平時爲羽儀。引年歸故里，不復衣朝衣。留侯黄石心，白傅香山期。結宇名勝外，日與塵事違。泉石景物狀，盡任諸賢詩。伊予來東藩，濫持使者麾。平生愛山水，弗憚命駕之。當候秋風高，遠造巖下扉。澣濯纓上塵，散步松間綦。未能繼高躅，聊用慰所思。
送梵才上人歸天台 張瓌
往問維摩疾，來探般若心。本源雖自在，因地亦行深。灑落溪山色，蒼凉竹樹陰。宦途如磨蟻，何日重登臨。
句  其一 張瓌
洲圍淮口江形狹，亭上石頭月色多。
句  其二 張瓌
人間獨有當時月，山際猶無後世樵。
涵虛閣 富弼
畫閣高連百雉城，涵虛應不愧標名。門前柳色兼旗色，座上琴聲雜佩聲。肯羨五湖歸范蠡，未饒三徑隠淵明。我來恰值初晴後，山影波光分外清。
定州閱古堂 富弼
朔方之兵，勁于九土。尤勁而要，粵惟定武。兵勁在馭，用則羆虎。失馭而勁，驕不可舉。曰保曰貝，閉壁連阻。武爵新守，束手就虜。皇帝曰噫，汝武曷取。有敝必革，以儒于撫。公來帥定，始以威怒。有兵悍橫，一用于斧。連營怛之，膽栗腰傴。既懼而教，如餔如乳。以刺以射，以鉦以鼓。無一不若，師師旅旅。列城自刺，靡不和附。陰沴爲梗，降此大雨。大河破洩，在河之滸。民被黜墊，田入莽污。流離蕩析，不得其所。公慼曰吁，予敢寧處。迺大招來，迺大保聚。乃營帛粟，寒衣饑茹。民歸而安，水下孰禦。强弱死生，由公復慮。曰義曰仁，震肅春煦。合和蒸天，天順以序。公境獨稔，爰麥爰黍。公俗獨樂，夫耕婦杼。人雖曰康，公亦奚豫。謂此一方，民與兵具。務劇任重，稽古其裕。人皆謂公，與古爲伍。公文化民，公武禦侮。何思古人，公不自許。遂擇奇匠，繪于堂宇。列其行事，指掌可數。前有古人，在我門戶。後有來者，依我牆堵。斯堂勿壞，有堂有故。堂之不存，來者曷睹。宏乎煥乎，千載是矩。
題范希文手書伯夷頌墨蹟 富弼
夷清韓頌古皆無，更得高平小楷書。舊相嘉篇題卷後，蘇家能事復何如。
睢陽五老圖 富弼
休官致政老年閒，廟堂嘗享著袍冠。調和鼎鼐施霖雨，燮理陰陽佐武桓。念國不忘先世烈，歸鄉豈念舊廬寒。我輩若從親炙授，儀容如在使人看。
過邵堯夫先生 富弼
先生自衛客西畿，樂道安閒絕世機。再命初筵終不起，獨甘窮巷寂無依。貫穿百代嘗探古，吟咏千篇亦造微。珍重相知忽相訪，醉和風雨夜深歸。
答鄭州祖龍圖見寄原韻 富弼
坐擁雙旌甫浚郊，總戎曾未屬鞬橐。千金寡妙方移疾，二府交修敢憚勞。處世機牙都不競，攝生權柄急須操。他時病起君恩報，始信林泉屬我曹。
留守太尉相公就居爲耆年之會承命賦詩 富弼
西洛古帝都，衣冠走集地。豈惟名利場，驟爲耆德會。大尹吾舊相，曠懷輕富貴。日與退老游，臺閣并省寺。予慚最衰老，亦許預其次。遂俗肖儀容，爛然彤繪事。閩嶠訪精華，鮫綃布絕藝。令復崇宴衎，聊以示慈惠。幽居近銅駝，荒敝仍湫庳。塞路移君庖，盈車載春醴。獻酬互相趣，歡處不知止。商嶺有四翁，晉林惟七子。較我集諸賢，盛衰何遠爾。茲事實可矜，傳之足千祀。
堯夫先生示秋霽登石閣之句病中聊以短章戲答 富弼
高閣岧嶤對遠山，雨餘愁望不成歡。擬將歛黛强消遣，却是幽思苦未闌。
十月二十四日早始見雪登白雲臺閑望亂道走書呈堯夫先生 富弼
氣候隨時應，初寒雪已盈。乾坤一色白，山水萬重清。是處人煙合，無窮鳥雀驚。忻然不成下，連把玉罍傾。
臺上再成亂道走書呈堯夫 富弼
密雪終宵下，晨登百尺端。瑞光翻怯日，和氣不成寒。天末無織翳，雲頭未少乾。四郊聞擊壤，農望已多歡。
歲在癸丑年始七十正旦日書事  其一 富弼
人生七十古來稀，今日愚年已及期。從此光陰猶不測，只應天道始相知。
歲在癸丑年始七十正旦日書事  其二 富弼
親賓何用舉椒觴，已覺閑中歲月長。不學香山醉歌舞，只將吟嘯敵流光。
歲在癸丑年始七十正旦日書事  其三 富弼
先聖明明許縱心，山川風月恣遊尋。此中若更論規矩，籍外閑人不易禁。
歲在癸丑年始七十正旦日書事  其四 富弼
今年始是乞骸年，我向年前已掛冠。都爲君王憐久疾，肯教先去養衰殘。
弼承索近詩復貺佳句輙次元韻奉和詩以語志不必更及乎詩也伏惟一覽而已  其一 富弼
出入高車耀縉紳，從來天幸喜逢辰。道孤常恐難逃悔，性拙徒能不失真。風雨坐生无妄疾，林泉歸作自由身。歲寒未必輸松柏，已見人間七十春。
弼承索近詩復貺佳句輙次元韻奉和詩以語志不必更及乎詩也伏惟一覽而已  其二 富弼
賦分蕭條只自如，生平常向官情踈。亡功每歎孤明主，得謝何妨作老夫。官品尚叨三事貴，世緣應信一毫無。病來髀肉消幾盡，尤覺陰陽繫慘舒。
弼觀罷走筆書後卷 富弼
黎民於變是堯時，便字堯夫德可知。更覽新詩名擊壤，生生全道略無遺。
弼竊覽長篇斷章有十二人中第二人之句又賦一絕上呈 富弼
顧我年齡雖第一，在公勳德自無雙。不推行業終難敵，富貴康寧亦可降。
偈 富弼
執相誠非，破相亦妄。不執不破，是名實相。
寄歐陽公 富弼
滁州太守文章公，謫官來此稱醉翁。醉翁醉道不醉酒，陶然豈有遷客容。公年四十號翁早，有德亦與耆年同。意古直出茫昧始，氣豪一吐閶闔風。
寄題醉翁亭 富弼
偏州地狹民事簡，醉翁自放山水中。琅琊倚天色蒼翠，遜泉落石聲玲瓏。
寄裴士林 富弼
渤澥宣和旅翮飛，不堪朱邸負前期。東城曉騎思行樂，南浦春波怨別離。對竹豈能忘舊主，折麻方喜遇深知。冕旒正注方臣重，應許州人借一朞。
嵩巫亭 富弼
平地烟霄此半分，繡楣丹檻照清汾。風簾暮捲秋空碧，剩見西山數嶺雲。
句  其一 富弼
遺德被生民。
句  其二 富弼
昔年曾作瀟湘客，憔悴東秦歸不得。西軒忽見好溪山，如何却有楚鄉憶。讀書誤人四十年，有時醉把闌干拍。
句  其三 富弼
古云伏日當早歸，况今著令許休暇。
送程給事知越州 盧革
金門人訪竹林人，云向蓬萊駐畫輪。百越江山初作主，五湖圖史未生塵。勸耕定带齋船雨，卷白應留燕榭春。論道頻年有虛席，摶風一擊好收身。
校書朱君示及園居勝概新篇一軸皆有標目輒成長調格詩奉紀清𨅛 盧革
姑蘇右浙會，園榭森相望。之子脫名鎖，自主無何鄉。虛堂布遺經，周孔之文章。靜齋播風雅，絃音日洋洋。吮毫濯曲溪，泚墨散芳塘。抱琴獨登臺，望山閒涉岡。釣渚閱游泳，竹路排青蒼。亭幽小勺迥，紅白相低昂。予此謝病歸，旅吳歲月長。常聞君園勝，欲往兩足僵。開緘味題咏，恍若披圖詳。吾聞玉川子，破屋洛之陽。東野廢官守，止坐叢瀨傍。豈如吾子樂，遊息藹有方。朝廷日清明，百官良弛張。子既難其進，論撰亦有光。退之謂子厚，窮久道益强。文辭燁垂後，將相未可當。窮愁乃著書，心志能渾剛。倘來奚足卹，令名期自將。
詩一首 盧革
疊嶂最驚目，排青隠星絡。雙溪頗醒心，激素出林薄。
登福全山 林石
嘗聞陶隠居，經行到茲地。君王屢飛詔，高尚心愈厲。一幅畫雙牛，誰人知此意。
梅雨潭 林石
去夏曾同潭上遊，蔭松坐石濯清流。論文聲雜飛泉響，話道心齊邃谷幽。盛暑忽思尋舊好，煩襟頓覺似新秋。也知關决多餘暇，能更重爲勝賞不。
遊翠陰洞和朱履常韻 林石
松桂擢危岑，烟雲晝亦陰。洞門雖不鎖，誰測洞中深。
重建羊侯祠和王原叔句 張去惑
漢江千里清溶溶，惟此南夏奠其中。因山爲城峙險固，一國形勝何高雄。嶷然巨首名曰峴，回壓面勢尊且崇。東扼迅流疑引翼，西峙羣阜如盤龍。嶔巇峻拔不可擬，絕岸萬丈凌長空。下闞澄潭迥無際，旁睨比屋幾可封。天意造物豈虛設，控蠻鎮楚舒隆隆。自昔登憩且非一，此山振動惟羊公。有志平吳運祕略，竭心衛晉推元功。綏懷遠邇人所服，開墾田疇時以豐。慨然置酒適清曠，中郎幕府賢而通。語公令望高四海，當與斯山永無窮。自是綿綿歲歷久，閱碑墮淚存遺蹤。亭祠浸壞詎可究，山歸民籍木以童。前知興衰故有日，覽者歎息追無從。龍圖王公守茲土，修舉廢墜詰初終。感物思人但長息，剡章疾置聞四聰。聖宸動色可其請，茲山復興氣象融。耽耽大厦揭亭宇，肅肅真像嚴祠宮。遂使靈光享血食，禁樵復祀資恪恭。大抵有功及民物，盛德期興天地充。今之視古皆一致，休哉千載懷清風。
句 雍明遠
洞庭湖裏固深根。
句 張謨
佳嶺花光紛似雪，荔江波色綠於苔。
頂山寺 何若谷
百尺寒崖一徑分，攀蘿步步陟青雲。江山好景吟新句，猿鶴歡聲識舊羣。壁爲題詩塵不染，池因供硯水猶薰。旁人莫訝登科久，二十年前此論文。
句 卓祐之
山色列屏分左右，水聲鳴玉遶西東。
覩宜春萍鄉二邑大夫政事作詩一章 朱景陽
政在寬民戢吏奸，忍爲苛嬈恣貪殘。東鄰老幼足和氣，西邑生靈皆病顔。萬乘至聰聞不及，兩司端坐匹如閒。行人過此還知否，地獄天堂咫尺間。
和孔司封題蓬萊閣 吳可幾
皇唐舊相元才子，曾作蕃宣式燕遨。郛郭上當星紀分，軒甍全壓閬風高。賓僚會集簪裾盛，衙隊周環鼓吹豪。不出公庭得仙館，豈同徐福絕雲濤。
題疊石山院僧壁 吳可幾
緇客幽棲常苦吟，水邊松下靜愔愔。有時一室焚香坐，不以詩情廢道心。
釣臺 吳可幾
君王取天下，有人將甲兵。君王得天下，有人相昇平。我欲介其間，區區安取成。莫若歸養高，高卧嵓之扃。直使萬乘意，慕仰非鴻冥。身雖隠漁釣，心豈忘朝廷。常慮天下定，君王志驕盈。羣臣習見聞，力諫不爾聽。不有不臣者，不足回其清。商山四老人，用是定西京。潛希絕世躅，萬一助皇明。年當建武日，上下咸清寧。所懷憶不陳，終焉爲客星。如何逸民傳，乃有狂奴名。
謁林廟 吳秘
高天之有文，星辰豔窮碧。厚地之有文，草木秀野色。草木既無辭，星辰亦難測。豈侔人之文，五經爲藝極。五經主者何，豈非至聖力。三才久虛位，待我先師宅。秘亦窮經者，自謂入閫閾。天地無逃數，世人猶自惑。代移文不移，宜在弟子職。薰香達誠悃，滴酒瀝胸臆。瞿然見威容，長林聳墳側。
句 李堯俞
嶺陽山水奇，第一稱湟州。
遊大滌山 蔡準
大滌洞沉沉，天柱峯嶪嶪。人世悲落花，觀松無易葉。朝夕樵風生，雲鶴閒情愜。何當採玉芝，真蹤從此躡。
題玉光亭和章郇公韻 青陽楷
鳴琴賢宰有三長，吟得新詞敵夜光。好是斷章無以和，神仙官職水雲鄉。
小桃溪 許當
桃溪一何清，想像武陵水。所愛春風時，灼灼花數里。漁艇日來去，無人識歸止。安知歷幽源，不遇神仙子。
寶峯寺 許當
金園敞山阿，翛然隔城市。晨夕鐘梵音，颯沓五雲際。空山無盡香，大乘有真諦。簿領得餘閑，徙倚青蓮地。
黄蘗山 許當
閩粵饒異山，峨峨此稱奇。青崖蔚高林，朝日常蔽虧。上士訪幽趣，結愛忘返期。所以葵藿心，江淹寄遐思。
小湖 許當
水德潤於物，此湖無謂卑。溪壑有通源，風濤無險期。澤廣均田澮，功高濟旱時。好看雷雨會，騰踏起蛟螭。
莫公堂 許當
高高莫公堂，孕秀龍淵西。造化秘奇勝，路斷無輪蹄。金霞烘石門，古木蟠雙溪。中流峙鼇首，勢若吞雲霓。下招巢由隠，上揖松喬棲。往往春風時，桃花滿深蹊。漁郎信波去，仙源歸槳迷。誰結物外賞，嚴冬此攀躋。旋磨苔蘚壁，更作磊落題。萬世萬斯年，巖巖穹壤齊。
贈陳公衮 黄師道
玉皇詔我自旴城，下車期年微政聲。唯得奇童穎川子，年始七歲業老成。手揮椽筆書大字，口誦五經富强記。君非祖德積餘慶，來裔安能具神智。一見降羨增嗟呼，寄言昭武元正夫。長歌大軸貽褒贊，比擬劉晏李泌徒。近來詩思復清峻，辭贍格老實奇俊。居嘗親試一一精，奏達帝聰彰聖運。英廟激賞人中祥，俞旨頒降政事堂。臨軒未暇召入對，龍駕俄聞升上蒼。舉世才命各有待，俊氣尚幼佳名在。
西峯院 林嗣復
參遍曹溪衆所欽，玄堂虛寂砌蟲吟。定回瞑目誰相顧，好鳥啣花下翠林。
題曲水閣 林槩
勝絕千巖地，清涵一水濱。石泉寒繞澗，山木翠和春。秀入壺中望，幽凝物外身。賢侯足真賞，王謝有芳塵。
鑑湖月夜行舟 林槩
湖光如鑑月如珪，月下湖中兩槳飛。鶴氅四垂冰骨爽，夜深疑自廣寒歸。
剡郊野思 林槩
密樹芳穠碧草齊，春華微度綠陰低。谿連嵊水興何盡，路接仙源人自迷。落絮有情風上下，好花無語日東西。故園桃李經年別，一望歸心遶翠蹊。
越中五詠 林槩
越絕煙光隠翠微，蘭亭春色送行衣。風清漢相鳴樵徑，臺古任公落釣磯。繡被歌殘人竟遠，桃花源靜客忘歸。憑君莫上秦山望，千古驪宮對夕暉。
越中五詠 野望讌集 林槩
碧樹陰穠曲沼濱，賞心何處樂遊頻。東吳景物蘭亭晚，西洛煙光梓澤春。香散落梅忘怨笛，綠鋪幽草妒芳茵。風雲流散苦無定，且學陽池倒載身。
越中五詠 離席 林槩
何處驪駒雜楚歌，楚人歸思託雲蘿。河陽望竟妾心遠，金谷別來郎恨多。往事一春空物態，閒情千里舊風波。歸時莫聽隴頭水，腸斷不禁年少何。
越中五詠 西村 林槩
綠郊凝望久徘徊，落日川原映古臺。江上晚風三弄笛，隴頭春信一枝梅。東西陌外煙光度，紫翠峯前霽色開。不是羅敷莫迴首，城南五馬使君來。
越中五詠 野塘 林槩
漠漠橫塘一水通，霏霏輕藹夕陽中。吳娘晚唱穿菱葉，楚客春心託蕙叢。煙外蒹葭閒倚路，波間舴艋半凌風。江南景好游人去，二月大堤花艷紅。
伏波將軍廟 林槩
尉佗尺檄黄關閉，天欲亡秦盛漢家。一目將軍通戰棹，何曾五嶺限中華。
韓退之廟 林槩
退之皆負□□志，作邑當年來此中。謾道陽山是窮處，先生於道未嘗窮。
賦新繁周表權如詔亭 李慎修
昔年曾見鯉趨庭，締構開基敞燕楹。教子義方居可法，褒賢恩詔榜爲名。人知一玉能成器，家鄙千金任滿籝。從此里閭爲盛事，握蘭華省有才英。
和燕龍圖海棠 楊諤
西漢欺盧橘，東陽愛野棠。許昌奇此遇，子美欠先揚。杜宇三春艷，蠶叢一國香。燕脂點亂雨，猩色麗斜陽。富艷東君節，暄妍白帝方。錦樓祈水色，玉壘換山光。風格林檎細，腰支郁李長。天生笑容質，時樣舞衣裳。少吐深深染，全開淡淡妝。煙媒護綠蔕，風陣損朱房。旋失因臨水，閒飄弗過牆。佩亡愁殺甫，簪脫即連姜。蝶舞菱花照，鶑啼罨畫堂。僊如弄玉少，墜似綠珠常。不見還成悔，相思幾欲狂。春深濯錦水，日晚浣紗坊。卧對移簾押，吟看近筆牀。池清滿園倒，鳥起一枝昂。紫燕銜泥急，黄蜂趁蜜忙。化工真用意，銷得與携觴。
句  其一 楊諤
草不驚皇轍，山能護帝輿。
句  其二 楊諤
願前明主席，一問洛陽人。
句  其三 楊諤
行人問宮殿，耕者得珠璣。
句  其四 楊諤
遥觀一郡色，盡得二江聲。
題曲水閣 劉述
面勢俯巖隈，雕軒映水開。雲從棟間出，人自鑑中來。櫂楫歌聲度，漸裳禊事迴。東山如未起，好住小蓬萊。
五泄山 劉述
翠屏千疊水潺潺，一簇青鴛杳靄間。惜是晚年逢此境，悔將前眼看他山。瀑飛蘿磴終難畫，龍蟄巖雲秪蹔閑。薄宦勞人無計住，可嗟歸去又塵寰。
留題洞巖 劉述
英英洞口雲，觸石纔一縷。須臾徧空山，霈然作靈雨。萬物一以澤，孤蹤無處所。我心良所珍，作詩以自矩。
涵碧亭  其一 劉述
兩山嶔處一泉飛，飛到亭前聚作池。砌下蛟龍盤未起，席間環佩響無時。
涵碧亭  其二 劉述
翩飜翠羽青霞色，偃亞芳叢碧玉姿。却羨老僧饒歲臘，不知天上有炎曦。
題竹閣 劉述
竹閣寒相倚，雲窗晚共開。閒身方外去，幽意靜中來。聲響風隨籜，陰移石上苔。遲留更清夜，待月露盈杯。
重刻孫謝二公詩 劉述
漢興文藝推儒首，諫議才能□□師。更向謝巖鎸麗句，清風千古照江湄。
迎月 陳起
尊酒貪迎月，人生醉後佳。夜來窗不掩，吹落一瓶花。
凉軒 吳戭
便齋素迫隘，爲敞一軒清。畏暑不能到，好風常自生。簷牙透山色，砌脚逗泉聲。事集民安堵，琴棋此適情。
和祖擇之學士袁州慶豐堂十詠  其一 陳詵
時豐公事少，筆硯任橫斜。環郭江山秀，人情等物華。
和祖擇之學士袁州慶豐堂十詠  其二 陳詵
有象階前景，無聲膝上琴。何勞今鄭衛，視聽不關心。
和祖擇之學士袁州慶豐堂十詠  其三 陳詵
窮谷寓形久，慚無問俗方。文章古刺史，今昔竊餘光。
和祖擇之學士袁州慶豐堂十詠  其四 陳詵
穢草誅還密，浮萍去又生。輒污如鑑浄，有客若爲情。
和祖擇之學士袁州慶豐堂十詠  其五 陳詵
秀泉開舊甃，初試仰山茶。寂寂有餘意，池蓮三五花。
和祖擇之學士袁州慶豐堂十詠  其六 陳詵
園涉日成趣，窮詩嬾綴裝。梁間冰雪句，屈指歲華長。
和祖擇之學士袁州慶豐堂十詠  其七 陳詵
洗竹遥山出，流泉到曲池。可憐波萬頃，黽勉對淪漪。
和祖擇之學士袁州慶豐堂十詠  其八 陳詵
道院今猶古，閒中事可書。鷺鷗馴不去，誰可得親疎。
和祖擇之學士袁州慶豐堂十詠  其九 陳詵
登堂方再月，已許慶豐年。偶繼前賢跡，承流頗裕然。
和祖擇之學士袁州慶豐堂十詠  其一○ 陳詵
鴻鵠遠矰弋，魚鳥脫池籠。始覺一無物，方知萬事空。
和祖擇之詠震山巖彭徵君釣臺 陳詵
東有徵君真逸居，有臺可釣傍漁磯。志高不在魚吞餌，回笑滎陽血染衣。
西樓懷感 章造
高花古柳傍城闉，游目江城次第新。百感中來倚惆悵，滿城煙雨滿城春。
清明林下 鄭伯玉
遊絲百尺飛到地，野蝶尋春有狂意。一番輕雨洗梨花，啼出玉真無限淚。老夫不入少年場，直向南軒亭午睡。覺來歷省夢中事，却憶邯鄲枕中記。
和王太傅游國清塘 鄭伯玉
寒日一觀眺，四天雲色稀。水風迎棹起，沙鶩背人飛。玉縷鱸新膾，金膏蟹正肥。斜陽促歸旆，那得戀漁磯。
遠亭 鄭伯玉
亭勢孤高映小池，盤盤一道出林霏。平誅巖腹草茅盡，直望海門煙火微。樹石滿前供勝賞，溪山無處隠清暉。宣城麗句人爭誦，珍重陽春和者稀。
綠野亭  其一 鄭伯玉
二月池邊景色好，天與人意相怡融。鵝毛絮輕颺晴日，鴨頭波暖摇青空。幽鳥間關變新哢，高花亂旋飛斜紅。樽前忽爾感時節，酌酒醉倒酬東風。
綠野亭  其二 鄭伯玉
雨過黄梅夏將半，園亭清灑如山家。白鳥窺魚立閒暇，紅蜓弄水飛交加。垣衣重重長舊暈，萱草節節含新花。薤葉簟凉一就枕，起來日抱西山斜。
綠野亭  其三 鄭伯玉
吾愛高秋亭上望，水風凉澹愜幽情。山形左右互拱揖，海氣旦暮多陰晴。西疇農歌罷亞熟，北埭漁唱滄浪清。人生得酒且自適，何必身後立空名。
綠野亭  其四 鄭伯玉
路出煙村俗駕少，江天落莫憎寒威。依依壺嶠草樹變，藹藹海門煙火微。日脚下時一雁度，風頭起處雙鴉歸。却擁殘爐撥灰坐，冷煖世途空險巇。
和夏日國清塘泛舟 鄭伯玉
三篙摇漾綵帆輕，勝賞寧辭遠郡城。水滿人如天上坐，波澄舟在鏡中行。都無暑氣侵衣袖，時有荷香入酒觥。野老岸前爭擁看，知公威霽不喧驚。
宿僧寺 鄭伯玉
亭宇無塵落葉天，西風一榻稱高眠。夜深更愛松間月，破碎清光落枕前。
福唐元夕三首  其一 方孝能
街頭如晝火山紅，酒面生鱗錦障風。佳客醉醒春色裏，新妝歌舞月明中。
福唐元夕三首  其二 方孝能
薄薄春衫新縷金，樽前風細怯輕陰。酒香隠約生紅粉，正與桃花共淺深。
福唐元夕三首  其三 方孝能
燈外風摇沽酒斾，月中人數買花錢。少年心緒如飛絮，爭逐遺香拾墜鈿。
句 方孝能
壺公簪紱數如沙，三世青雲在一家。
贈胡侍郎榮歸 王鑾
南還昔別已匆匆，目斷雲飛思欲窮。江水波涵天上下，海門潮湧浙西東。沉烟白鳥晴沙際，飄带青山夕照中。治世安民遺澤在，萬年史筆紀高風。
贈胡侍郎榮歸 周古
嘗水茫茫悵別情，悲風吹樹作離聲。酒傾銀斝臨江卧，潮落沙汀带月明。千里綠烟芳草合，一天紅雨落花輕。老懷對景成三嘆，不覺澘然淚兩傾。
贈胡侍郎榮歸 張承
官路馳驅鬢且蒼，忽承恩詔許還鄉。尋幽好結香山社，乘興閒登綠野堂。未採佳苗供藥竈，謾收新句入詩囊。人生碩德如公少，佇看芝蘭更晚香。
贈胡侍郎致仕 趙瑞
幾年爲國寸心丹，今喜承恩衣錦還。張翰蓴鱸偏入興，陶潛松菊意休閒。坐邀夜月惟斟酒，笑引春風且看山。最好溪山多翠竹，與君日日報平安。
贈胡侍郎致仕 溫良玉
送友長江上，長江水正平。岸花縈別恨，風柳藴離情。子去添惆悵，人稱最老成。家鄉歸到日，童僕擁歡迎。
宋頌九首 皇祖 其一 石介
皇祖神武，疇敢戲豫。元年四月，筠叛於潞。皇祖躍馬，至潞城下。筠窘赴火，焦頭爛骻。
宋頌九首 皇祖 其二 石介
皇祖龍驤，疇敢猖狂。元年九月，進叛於揚。皇祖長驅，至揚城隅。進窘登樓，并焚其孥。
宋頌九首 皇祖 其三 石介
皇祖曰嘻，物情難籌。予代有周，天時人謀。罔有不同，予德其休。
宋頌九首 皇祖 其四 石介
予亦即祚，涵濡養撫。罔有失所，予德其裕。
宋頌九首 皇祖 其五 石介
筠胡予違，進胡不隨。予匪汝誅，汝自取之。
宋頌九首 皇祖 其六 石介
既翦二盜，聖武烜耀。荆潭蜀吳，如拔腐草。
宋頌九首 聖神 其一 石介
不疾而速，不怒而威。惟聖惟神，其幾其微。
宋頌九首 聖神 其二 石介
二國之君，各保爾土。虎憑於山，莫予敢取。蛟憑於淵，莫予敢侮。萬其年兮，關鐍以固。
宋頌九首 聖神 其三 石介
聖機神謀，天祕地藏，風行雷動。旦秣我馬，夕取其疆。二君不知，晏眠于床。
宋頌九首 聖神 其四 石介
具篙與舟，同朝天子。一發五豝，二君皆至。皇祖聖神，鴻光丕懿。
宋頌九首 湯湯 其一 石介
湯湯其江，區區爾孟。一夫當關，不知天命。蟻固于穴，蛙負于井。咫尺之地，爲可以騁。
宋頌九首 湯湯 其二 石介
彼以險守，我以德懷。王師東來，函谷自開。蜀虜授首，呼號哀哀。蜀人鼓舞，與我偕來。
宋頌九首 湯湯 其三 石介
昔時蜀道，絕人來往。今蜀既平，王道蕩蕩。尉候一置，朝貢相望。巍巍皇祖，德聲遠暢。
宋頌九首 莫醜 其一 石介
莫醜匪虺，莫悍匪兕。有鋹在南，毒螫不已。沸湯熱火，暴我赤子。
宋頌九首 莫醜 其二 石介
皇祖曰嘻，天生蒸民。立之君長，以養以仁。乃予不恤，匪鋹之嚚。
宋頌九首 莫醜 其三 石介
乃謀于渭，乃將于美。王師鷹揚，涉江萬里。闢其城門，鋹號請死。
宋頌九首 莫醜 其四 石介
皇祖有德，乾覆坤容。予在弔民，不殺以封。皇祖慈仁，感于昆蟲。
宋頌九首 金陵 其一 石介
金陵峨峨，長江萬里。誰爲巢穴，養此蛇豕。天豈作限，而險而恃。不順不臣，敢亢天子。
宋頌九首 金陵 其二 石介
帝赫斯怒，王師徐驅。蕞爾螻蟻，豈勝誅鉏。哀哀窮俘，爰叫以呼。歸于京師，燀哉聖謨。
宋頌九首 聖文 其一 石介
聖文安安，聖武桓桓。朝貢萬里，正朔百蠻。無吳之險，無蜀之艱。無潭之嚚，無荆之頑。咸予賓順，悅色和顔。
宋頌九首 聖文 其二 石介
彼俶在杭，有地千里。皮毀毛落，孤睽莫恃。懾服聲教，慕爲臣使。携彼人民，挈其土地。于橐于囊，歸于天子。
宋頌九首 聖文 其三 石介
天子神聖，罔不懷柔。既懷而封，恩涵澤流。逆予有刑，視彼揚州。順予有封，視此錢侯。赫赫宋德，何有窮休。
宋頌九首 六合雷聲 其一 石介
六合雷聲，中國有君。塗其耳目，不使聽聞。隔在荒外，嗟爾并人。
宋頌九首 六合雷聲 其二 石介
匪民之嚚，爲賊俘虜。往弔其民，王澤時雨。往伐其罪，王師虎旅。
宋頌九首 六合雷聲 其三 石介
昔時錢俶，有國於吳。今俶歸我，爲吾前驅。并人望風，請爲臣奴。
宋頌九首 六合雷聲 其四 石介
舊是匈奴，爲并左臂。今附有德，不與賊子。并人失恃，求就戮死。
宋頌九首 六合雷聲 其五 石介
撫我則懷，并人肯來。降旗出城，并門夜開。并土既平，吾王休哉。
宋頌九首 六合雷聲 其六 石介
往在藝祖，未遑拓㝢。遺我聖宗，啟此北土。敢告太廟，惟皇孝武。
宋頌九首 聖武 其一 石介
聖武惟揚，鷹師虎旅。至于澶淵，執彼醜虜。醜虜之來，蜂蠆敢怒。我師如林，不怒以懼。既俘其帥，請示死所。
宋頌九首 聖武 其二 石介
聖仁如天，惡殺好生。于以耀德，匪來觀兵。亟命止戈，無茲黷刑。不勦其類，戴我以兄。屈膝請和，畏我威靈。
宋頌九首 聖武 其三 石介
棄甲以歸，處彼北隩。千斯年兮，永以爲好。邊人其安，養幼送老。民有肥田，馬有茂草。威德遠兮，思我聖考。
宋頌九首 明道 其一 石介
明肅惟母，實勤養撫。有臣有虎，有離有附。請王祿産，請廟考祖。古人有作，規呂矩武。
宋頌九首 明道 其二 石介
政在房帷，小人乘時。十年于茲，惟幾惟微。聖人如天，不識不知。龍晦其威，神藏其爲。
宋頌九首 明道 其三 石介
明道四月，睿德明發。帝褰簾箔，出臨軒榻。摠擥萬機，指揮六合。
宋頌九首 明道 其四 石介
聖人之興，雷動乾行。進退大臣，顔色和平。誅逐羣豎，左右不驚。
宋頌九首 明道 其五 石介
不怒而威，不疾而速。百蠻偷息，百官重足。土無二主，惟辟作福。
宋頌九首 明道 其六 石介
圖任哲艾，拔崇賢能。旌賁忠臣，死生光榮。洗刷敝風，宮闕清明。
宋頌九首 明道 其七 石介
惟帝之道，與時語默。靜則坤闔，動則乾闢。
宋頌九首 明道 其八 石介
十年深宮，不有其權。今日南面，退姦進賢。
宋頌九首 明道 其九 石介
宋承大紀，八十年矣。明道之政，獨爲粹美。
宋頌九首 明道 其一○ 石介
唐三百年，時惟開元。猗歟明道，開元同言。
宋頌九首 明道 其一一 石介
明道之政，可以歌舞。小臣作頌，實慙吉甫。
慶曆聖德頌 石介
於維慶曆，三年三月。皇帝龍興，徐出闈闥。晨坐太極，晝開閶闔。躬攬英賢，手鋤姦枿。大聲渢渢，震摇六合。如乾之動，如雷之發。昆蟲蹢躅，妖怪藏滅。同明道初，天地嘉吉。初聞皇帝，慼然言曰。予父予祖，付予大業。予恐失墜，實頼輔弼。汝得象殊，重慎徽密。君相予久，予嘉君伐。君仍相予，笙鏞斯協。昌朝儒者，學問該洽。與予論政，傅以經術。汝貳二相，庶績咸秩。惟汝仲淹，汝誠予察。太后乘勢，湯沸火熱。汝時小臣，危言嶪嶪。爲予司諫，正予門闑。爲予京兆，堲予讒說。賊叛于夏，爲予式遏。六月酷日，大冬積雪。汝暑汝寒，同於士卒。予聞辛酸，汝不告乏。予晚得弼，予心弼悅。弼每見予，無有私謁。以道輔予，弼言深切。予不堯舜，弼自笞罰。諫官一年，奏疏滿篋。侍從周歲，忠力盡竭。契丹亡義，檮杌饕餮。敢侮大國，其辭慢悖。弼將予命，不畏不懾。卒復舊好，民得食褐。沙磧萬里，死生一節。視弼之膚，霜剝風裂。觀弼之心，鍊金鍛鐵。寵名大官，以酬勞渴。弼辭不受，其志莫奪。惟仲淹弼，一夔一契。天實賚予，予其敢忽。並來弼予，民無瘥札。曰衍汝來，汝予黄髮。事予二紀，毛禿齒豁。心如一兮，率履弗越。遂長樞府，兵政毋蹶。予早識琦，琦有奇骨。其器魁櫑，豈視扂楔。其人渾樸，不施剞劂。可屬大事，敦厚如勃。琦汝副衍，知人予哲。惟脩惟靖，立朝巘巘。言論磥砢，忠誠特達。祿微身賤，其志不怯。嘗詆大臣，亟遭貶黜。萬里歸來，剛氣不折。屢進直言，以補予闕。素相之後，含忠履潔。昔爲御史，幾叩予榻。至今諫疏，在予箱匣。襄雖小臣，名聞予徹。亦嘗獻言，箴予之失。剛守粹慤，與脩儔匹。並爲諫官，正色在列。予過汝言，無鉗汝舌。皇帝明聖，忠邪辨別。舉擢俊良，掃除妖魃。衆賢之進，如茅斯拔。大奸之去，如距斯脫。上倚輔弼，司予調燮。下頼諫諍，維予紀法。左右正人，無有邪孽。予望太平，日不逾浹。皇帝嗣位，二十二年。神武不殺，其默如淵。聖人不測，其動如天。賞罰在予，不失其權。恭己南面，退姦進賢。知賢不易，非明不得。去邪惟難，惟斷乃克。明則不貳，斷則不惑。既明且斷，惟皇之德。羣下踧踖，重足屏息。交相告語，曰惟正直。毋作側僻，皇帝汝殛。諸侯危慄，墜玉失舄。交相告語，皇帝神明。四時朝覲，謹脩臣職。四夷走馬，墜鐙遺策。交相告語，皇帝神武。解兵脩貢，永爲屬國。皇帝一舉，羣臣懾焉。諸侯畏焉，四夷服焉。臣願陛下，壽萬千年。
汴渠 石介
隋帝荒宴遊，厚地刳爲溝。萬舸東南行，四海困橫流。義旗舉晉陽，錦帆入揚州。揚州竟不返，京邑爲墟丘。吁哉汴渠水，至今病不瘳。世言汴水利，我爲汴水憂。利害吾豈知，吾試言其由。汴水濬且長，汴流湍且遒。千里泄地氣，萬世勞人謀。舳艣相屬進，餽運曾無休。一人奉口腹，百姓竭膏油。民力輸公家，斗粟不敢收。州侯共王都，尺租不敢留。太倉粟峨峨，冗兵食無羞。上林錢朽貫，樂官求徘優。吾欲塞汴水，吾欲壞官舟。請君簡賜予，請君節財求。王畿方千里，邦國用足周。盡省轉運使，重封富民侯。天下無移粟，一州食一州。
麥熟有感 石介
去年經春頻肆赦，拜赦人忙走如馬。五月不雨麥苗死，赦頻不能活窮寡。今年經春無赦書，十日一雨及時下。五月麥熟人民飽，一麥勝如四度赦。吾願吾君與吾相，調和陰陽活元化。陰陽無病元氣和，風雨調順苗多稼。使麥長熟人不饑，敢告吾君不須赦。
讀詔書 石介
關中有山生虎狼，虎狼性虣不可當。去歲食人十有一，無辜被此惡物傷。守臣具事奏聖帝，聖帝讀之惻上意。乃詔天下捕虎狼，意欲斯民無枉死。吾君仁覆如天地，只知虎狼有牙齒。害人不獨在虎狼，臣請勿捕捕貪吏。
待士熙道未至 石介
鳳凰饑憶玉山禾，鼓翅飛下玉山阿。玉山之禾粒未熟，饑不得食心如何。麒麟渴憶崑山流，軒軒直出崑山幽。崑山之流流未長，渴不得飲予心愁。
赴任嘉州嘉陵江泛舟  其一 石介
中心橫大江，兩面疊青嶂。江山相夾閒，何人事吟放。半鐏岸幘坐，永日開舲望。孤棹已夷猶，數峯更清尚。危影倒波底，凝嵐浮水上。鳴鷺答猿啼，樵歌應漁唱。併生泉石心，堪媿庸俗狀。
赴任嘉州嘉陵江泛舟  其二 石介
江心清照人，江面平如掌。有客去逍遥，扁舟浮蕩漾。遠與城市絕，深將泉石向。水鳥忽東西，溪雲時下上。軒冕誰富貴，琴鐏自閑放。酒色照淥波，吟聲入秋浪。五湖何范蠡，磻磎無呂望。吾家徂徠下，汶水有清響。常時夜雨急，隨雨來枕上。魂魄寒無寐，山居得真尚。一爲塵纓縛，不得閑時餉。兩耳聒欲聾，喧囂千萬狀。雨夜自潺湲，宦途空悲愴。劍南四千里，地遐接蠻瘴。乍聽江水聲，聊使心靈暢。
三豪詩送杜默師雄 石介
曼卿豪於詩，社壇高數層。永叔豪於辭，舉世絕儔朋。師雄歌亦豪，三人宜同稱。曼卿苦汩沒，老死殿中丞。身雖埋黄泉，詩名長如冰。永叔亦連蹇，病鸞方騫騰。四海讓獨步，三館最後登。師雄二十二，筆距獰如鷹。才格自天來，辭華非學能。迴顧李賀輩，粗俗良可憎。玉川月蝕詩，猶欲相憑陵。曼卿苟不死，其才堪股肱。永叔器甚閎，用之王道興。師雄子勉旃，勿便生驕矜。
南山贈孫明復先生 石介
我來南山興感悲，萬物紜紜宰者誰。衆材叢卑無奇姿，直轅曲輪皆所宜。大木磊磊節幹奇，撐巖拄谷無處施。我願天子脩明堂，坐朝諸侯會四夷。柱要十圍棟百尺，日責匠石搜訪之。千人用斧萬人拽，大根斫斷山崩欹。五州追牛十縣丁，載送上都天子怡。輪般駭汗工倕走，有目未省曾觀窺。黄帝合宮堯衢室，周制九筵虞總期。聽政朝夕有攸處，闔門左右咸以時。天子拱手四輔立，坐致四海爲雍熙。不用直棄用即大，短轅曲輪爾胡爲。
河決 石介
崑崙山最大，峨峨橫絕域。黄河地下來，洶洶不可測。河伯一發怒，擘開崑崙石。水出東北陬，浩渺無涯極。平地水行疾，九州如咫尺。湯湯勢滔天，黎元多沈溺。上貽堯心憂，四岳舉鯀塞。鯀用汩彝倫，九載無成績。堯怒不能治，遂行羽山殛。有子其曰禹，命使嗣父職。洛中得龜書，九疇文甲坼。禹乃乘四載，周游視水迹。百川各復道，九河皆開闢。禹功既已成，水患方茲息。竊思大禹意，河九爲遠策。況云殺其溢，聞之孔安國。三代逾千年，所以無災厄。戰國爭土疆，諸侯用詐力。遷徙無常歲，湮淪不可識。隄障遏水勢，溝渠絕地脈。禹道不復究，河流有壅隔。頻爲中國患，不國不安席。從官徒負薪，河伯弗受璧。斫盡淇園竹，安救瓠子役。民力殫將竭，國材耗亦劇。四方競上疏，羣臣爭籌畫。田蚡方爲相，書來多持扼。豈顧天下利，惟以私田惜。賈讓不爲用，延年亦見斥。如何聖人功，千載復不得。皇宋運熙泰，四聖崇道德。百蠻皆臣順，萬物遂生殖。七八十年閒，人不聞金革。惟茲澶滑郡，河决亦云亟。常記天禧中，山東與河北。藁秸賦不充，遂及兩京側。騷然半海內，人心愁慘戚。河平未云幾，隄防有穴隙。流入魏博閒，高原爲大澤。良田百萬頃，盡充魚鼈食。救之成勞費，不救悲隠惻。吾君爲深慮，不食到日昃。我忝竊寸祿，素餐堪自責。不負一畚土，私輒逃丁籍。又無一言長，萬分有裨益。與世同浮沈，隨羣甘默默。亦或中夜思，斯民苦瘦瘠。四年困蝗旱，五穀餌蝥蠈。年來風雨時，纔得一秋麥。手足猶瘡痍，饑膚未豐碩。若待四體肥，斯民無愁色。不然尋九河，故道皆歷歷。一勞而永逸，此成功無歝。或可勿復治，順其性所適。徙民就寬肥，注水灌戎狄。試聽芻蕘言，三者君自擇。
寄永叔 石介
九龍行雨歲在子，皇天之命實勤止。泓湫水暖嗜慾飽，七龍嬉戲兩龍睡。卷藏密雲空自膏，畜聚甘雨不肯施。旱魃妖狂作民虐，風伯暴怒興日熾。訴號仰天天不聞，九州之禾皆乾瘁。嗟呼龍職職行雨，失職不雨民胡恃。驅虞義獸心實仁，不忍斯民不食死。向龍慢駡數龍罪，龍不能答滿面恥。偷向上帝讒騶虞，騶虞得罪龍竊喜。欲知龍與騶虞分，仁與不仁而已矣。
南霽雲 石介
祿山熾亂，火焚崑崗。炎炎二京，鞠爲戰場。百官奔走，萬乘蒼黄。孰城能守，孰地不亡。瞻彼濉水，其流湯湯。有城有民，在濉之陽。遠位巡上，巡智我彊。以城授巡，巡亦克當。賊從西來，殺氣堂堂。旌旗如林，對城而行。巡遠登城，辭毅色康。城中之人，踴躍倍常。賊知城堅，坐甲裹糧。城中食盡，殺愛以嘗。士無二志，持病扶瘡。寧守城死，城不可降。霽雲勇烈，跳城軼出。走泗投賀，求兵救乏。賀飲霽雲，牢醴羅列。霽雲避席，謂衆云曰。濉陽之人，不食一月。義不獨飽，食下輒咽。以刀斷指，左右流泣。彼何人兮，忌忠嫉節。心不感兮，賊功害伐。不出一兵，坐觀斧鉞。霽雲心折，寸寸如鐵。霽雲據鞍，怒髮衝冠。一矢以志，復來不完。路人傍觀，涕流汍瀾。遠近聞者，爲之辛酸。力盡且窮，城孤無援。至死不屈，萬戈來攢。精誠內發，顔色自安。身輕鴻毛，名重泰山。吾執唐刑，罔容於姦。未誅祿山，先誅賀蘭。
贈張績禹功 石介
李唐元和閒，文人如蠭起。李翱與李觀，言雄破奸宄。孟郊及張籍，詩苦動天地。持正不退讓，子厚稱絕偉。元白雖小道，急名愈弗已。卒能霸斯文，昌黎韓夫子。吾宋興國來，文人如櫛比。黄州才專勝，漢公氣全粹。晦之號絕羣，平地走虎兕。謂之雖駮雜，亦文中騏驥。白稹洎盧震，江沱自爲水。朱嚴兼孫僅，培塿對嶽峙。卒能霸斯文，河東柳開氏。嗟吁河東沒，斯文乃屯否。汨汨三十年，淫哇滿人耳。粵從景祐後，大儒復倡始。文人如麻立，樅樅攢戰騎。徂徠山磊砢，生民實頑鄙。容貌不動人，心膽無有比。不度蹄涔微，直欲觸鯨鯉。有慕韓愈節，有肩柳開志。今讀禹功文，予戟寒相倚。實光千里高，飛出破屋裏。龍音萬丈長，拔出重淵底。雷霆皆藏身，日星或失次。我慙年老大，才力漸衰矣。禹功氣奔壯，今方二十二。前去吾之年，猶有十四歲。今讀禹功文，魂魄已驚悸。更加十四年，世應絕儔類。卒能霸斯文，吾恐不在己。禹功幸勉旃，當仁勿讓爾。
西北 石介
吾嘗觀天下，西北險固形。四夷皆臣順，二鄙獨不庭。吾君仁泰厚，曠歲稽天刑。孽芽遂滋大，虵豕極羶腥。漸聞頗驕蹇，牧馬附郊坰。吾恐患已深，爲之居靡寧。堂上守章句，將軍弄娉婷。不知思此否，使人堪涕零。
贈孫先生 石介
世無伯樂不識馬，眼看騏驥如駑駘。先生今年四十四，才似皋夔胡爲哉。泰山山下水照石，溪聲濊濊白雲堆。我居其間構茅屋，先生先生歸去來。
寄李縕仲淵 石介
噫吁嘻！屈原放，賈誼投。晦之流，子望囚。古人今人皆不免，才能累身才反仇。吾友仲淵少學古，胸中疎落羅孔周。點毫磨墨作文字，壯哉筆力追羣牛。三十青衫得一尉，尺澤寸波蟄長虬。清廉愛民復材武，一日得罪繫滁州。噫吁嘻！屈原忠臣楚之望，賈誼少年才無儔。晦之子望俱命世，麒麟頭角爭崔崷。時不與兮將柰何，仲淵仲淵勿涕流。
送李生謁張侯 石介
李生長七尺，栖栖長自弔。一飲酒一石，常懷酒甕小。一食牛一腔，平生未曾飽。負劍出門去，滿眼荒榛道。行行何所適，淚下沾襟袍。李生且收涕，不足苦悲悼。非無咸池音，夔曠世所少。不識伯樂氏，飛黄徧牛皁。我聞張侯者，其人非草草。六經探精微，九流得指要。荀況或言兵，杜牧曾深考。縱橫文武術，難以尋常較。磊磊公侯器，可以鎮浮躁。子將丈二矛，試向伊前掉。見子伊心喜，扶子出泥淖。王濟牛心炙，李生應得咬。
乙亥冬富春先生以老儒醇師居我東齊濟北張泂明遠楚丘李縕仲淵皆服道就義與介同執弟子之禮北面受其業因作百八十二言相勉 石介
鳳凰飛來衆鳥隨，神龍遊處羣魚嬉。先生道德如韓孟，四方學者爭奔馳。濟北張泂壯且勇，楚丘李縕少而奇。二子磊落頗驚俗，泰山石介更過之。三人堂堂負英氣，胸中拳攣蟠蛟螭。道可服兮身可屈，北面受業尊爲師。先生晨起坐堂上，口諷大易春秋辭。洪音琅琅響齒牙，鼓簧孔子與宓羲。先生居前三子後，恂恂如在汾河湄。續作六經豈必讓，焉無房杜廊廟資。吁嗟斯文敝已久，天生吾輩同扶持。二子勉旃吾不惰，先生大用終有時。當以斯文施天下，豈徒玩書心神疲。
送路遵謁孔宣公 石介
薄田五頃餘，纔足共王租。慈母八十四，髮白牙齒疎。服非帛不煖，半冬無褲襦。食非肉不飽，杯案惟一蔬。南陔孝子心，若何爲安居。方冬萬木折，北風裂人膚。凍死不敢言，長塗走崎嶇。二百里見我，寒荄求吹噓。顧我正憔悴，念子空勤劬。闕里有聖孫，佩服詩與書。孜孜行仁義，陰德及焦枯。三縣十萬人，其命絕而蘇。豈使八十老，旨甘不足歟。
過魏東郊 石介
全魏地千里，雄大視區宇。黄河爲血脈，太行爲筋膂。地靈育聖賢，土厚含文武。堂堂柳先生，生下如猛虎。十三斷賊指，聞者皆震怖。十七著野史，才俊淩遷固。二十補亡書，辭深續堯禹。六經皆自曉，不看注與疏。述作慕仲淹，文章肩韓愈。下唐二百年，先生固獨步。投篇動范杲，落筆驚王祜。四方交豪傑，羣公走聲譽。一上中高第，數年編士伍。五命爲御史，連出守方土。事業過皋夔，才能堪相輔。鳳凰世不容，衆鳥競嘲訴。獄中饑不死，特地生爪距。貔貅十萬師，盟津直北渡。塞上諸猛將，低頭若首鼠。渴憶海爲漿，饑思鼇爲脯。兩手拏人肝，大牀橫牛肚。一飲酒一石，賊來不怕懼。帳下立孫吳，罇前坐伊呂。笑談韜鈐閒，出入經綸務。匈奴恨未滅，獻策言可虜。幽州恨未復，上書言可取。好文有太宗，好武有太祖。先生文武具，命兮竟不遇。死來三十載，荒草蓋墳墓。四海無英雄，斯文失宗主。豎子敢顛狂，黠戎敢慢侮。我思柳先生，涕淚落如雨。試過魏東郊，寒鴉啼老樹。丈夫肝膽喪，真儒魂魄去。瓦石固無情，爲我亦慘沮。
蜀道自勉 石介
潮陽瘴煙黑，去京路八千。吏部有大功，得罪斥守藩。朝衝江霧行，夜枕江濤眠。蛟蜃作怪變，時時攀船舷。魚龍吐火焰，往往出波閒。故爲相恐怖，倏忽千萬端。道在安可劫，處之自晏然。我乏尺寸効，月食二萬錢。自請西南來，此行非竄遷。蜀山險可升，蜀道高可緣。上無嵐氣蒸，下無波濤翻。步覺閣道穩，身履劒門安。惟懷吏部節，不知蜀道難。
聞子規 石介
月上半峯峯樹碧，子規啼苦月無色。壯士耳邊都不聞，兒女眼中淚自滴。古人出處非關身，處兮事親出事君。服勤至死不敢倦，避勞擇逸豈所聞。我看蜀道誠爲難，嗟爾子規何云云。王尊九折竟叱馭，班超萬里圖立勳。乘危蹈險盡臣節，二人至今揚清芬。我本魯國一男子，少小氣志凌浮雲。精誠許國貫白日，有心致主爲華勛。位卑身賤難自達，滿腹帝典與皇墳。有時憤懣吐一言，小人謗議已紛紛。宰相寬容天子慈，八年之中三從軍。從軍官清吾何苦，嘉州路遠爾勿語。地不爲我易其險，我豈守道不能固。子規子規謾啼絕，斷無清淚洒向汝。
哀鄰家 石介
鄰家不選醫，醫無救病術。朝一醫工入，暮一醫工出。有加而無瘳，遑遑不安室。吁嗟鄰翁愚，予爲病者恤。瞽醫一日更千人，盲藥何能療沈疾。
送趙澤 石介
子來入吾圃，纔食一寸苗。未足充子腹，饑腸猶枯焦。玉山禾粒大如棗，食之令人身肥饒。留以待鳳凰，不將食鴟梟。吾子何日回，遺子一粒換肝膋。
觀碁 石介
人皆稱善弈，伊我獨不能。試坐觀勝敗，白黑何分明。運智奇復詐，用心險且傾。嗟哉一枰上，奚足勞經營。安得百萬騎，鐵甲相磨鳴。西取元昊頭，獻之天子庭。北入匈奴域，縛戎王南行。東逾滄海東，射破高麗城。南趨交趾國，蠻子輿櫬迎。盡使四夷臣，歸來告太平。誰能憑文楸，兩人終日爭。
贈劉中都 石介
吾登泰山上，下視何紛紛。彼角而走者，孰爲麟與麏。彼茁而生者，孰爲蕭與芸。伯樂不復出，駑驥終同羣。卞和不再生，珉玉將誰分。吁哉劉中都，高標凌浮雲。諸侯不薦士，外府不策勳。冉冉趨黄綬，勤勞徒爾云。我媿勢力小，不能叫吾君。勿改芳蘭性，林深須自薰。勿隠冲鶴聲，天高當自聞。
感事 石介
吾嘗觀中夏，地平如砥石。幅員數萬里，車馬通轍迹。帝宅居土中，紫垣當辰極。長江斷其南，絕塞經其北。東海西流沙，天爲限夷狄。三代千餘年，天子雖務德。實以險爲恃，四夷皆潛匿。漢唐德稍衰，地勝豈殊昔。暫來還亟去，不敢窺城壁。石晉一失謀，六州淪胡域。天地破扃鐍，山川無阻阨。貽爾子孫患，固知非遠策。桓桓周世宗，三十纂堯曆。一歲破河東，劉崇喪精魄。再歲復秦鳳，不庭自柔格。三歲出南狩，王師拯焚溺。江北十四州，取之如卷席。四歲征關南，曾不發一鏑。三州相繼降，德聲暢蠻貊。李昪請臣妾，錢鏐修貢職。帝欲因兵鋒，乘勝務深擊。直取幽州城，拓土開疆埸。重收虎北口，復關閉寇賊。是時戰屢捷，六軍氣吞敵。平吳如破竹，成功在頃刻。惜哉志不就，暴疾生中夕。帝宋承大寶，聲名發丕赫。全蜀獻土地，舉吳上圖籍。荆潭與甌閩，助祭來匍匐。開城納江俘，御樓受晉馘。區內一正朔，六州獨割剔。憤憤柳崇儀，才宏包旦奭。生長在河朔，耳目熟金革。旗鼓朝治兵，酒肴夜結客。握臂說心誠，倒囊推金帛。客以豪傑士，遇侯頗感激。往來達厥誠，生死願效力。萬德納我說，洞然絕嫌隙。事成已有萌，侯去何云亟。豪傑夜空回，帳中屢歎息。我覽此二事，天意終難測。撫卷一感傷，兩眼淚潸滴。
送張革從道謁千乘縣田祕丞京 石介
張生何人者，琅玕滿懷抱。三十命未興，家貧親且老。出門無所適，獨守西山操。饑寒屢侵凌，仁義自充飽。手裏璆琳枝，不換徑寸草。足底麒麟文，不踏荒榛道。十月客路寒，霜風鳴浩浩。張生氣愈壯，勁髮上衝帽。松筠凍不折，枝葉轉青好。雪深徒三尺，麟麒不受淖。東方有賢者，開廐納騕褭。臨風試一鳴，應免編牛皁。
送范曙赴天雄李太尉辟命  其一 石介
吾家泰山徂徠間，濃嵐潑翠粘衣冠。君來訪我茅屋下，正值山色含春寒。終日把酒對山坐，幾片山色落酒盤。峯頭雲好望無倦，篘裏酒多傾不乾。臨行再拜慇勤別，請我一言披心肝。吾貧無錢以贈君，門前峨峨橫兩山。願君節似兩山高，眼看富貴如鴻毛。
送范曙赴天雄李太尉辟命  其二 石介
伯樂之廐無駑駘，豫章之林多瑰材。相君新坐碧油幢，之子直上黄金臺。秋風蕭蕭動笳皷，落葉摵摵鳴罇罍。將軍手持十萬騎，陣前號令如疾雷。從事借籌爲决勝，運於掌上何恢恢。蠢茲元昊命螻蟻，西師堂堂難當哉。況我賢相賢從事，北門無憂宜大開。
安道登茂材異等科 石介
嘗言春官氏，設官何齷齪。屑屑取於人，辭賦爲程約。一字競新奇，四聲分清濁。矯矯遷雄才，動爲對偶縛。恢恢晁董策，亦遭聲病落。每歲棘籬上，所得多浮薄。嗟哉浮薄流，不知王霸略。六經掛東壁，三史束高閣。瑣瑣事雕篆，區區衍述作。隨行登一第，謂身翥寥廓。趨衆得一官，謂身縻好爵。栖栖咫尺地，燕雀假安託。汲汲五斗米，鴈鶩資飲啄。壯哉張安道，少懷夫子學。三就禮部試，不肯露頭角。恥用衆人遇，羞將一賦較。甘心搨翼歸，志懷本卓犖。三賢文章師，儒林推先覺。百鳥聲喈喈，獨能辨鸑鷟。玉石方混混，獨能識至璞。薦之于天子，此材堪輪桷。遂得望清光，三接近帷幄。僚友視萬乘，器宇誠嶽嶽。願乞數刻景，古今可揚榷。縱橫三千言，得雋如奪矟。上下馳皇王，周旋騁禮樂。遠推災異源，上究星文錯。直言補王闕，危論針民瘼。天子覽其奏，嘉賞爲嗟愕。既歎相見晚，且言同時樂。一命校祕書，恩澤優且渥。追惜漢武世，仲舒道磽确。再念文宗朝，劉蕡命蹇剝。有才無其時，徒抱此誠慤。吾君嗣丕基，百王慙景鑠。萬物蒙休嘉，四夷奉正朔。賢良得其時，才命不相虐。一謁乃大遇，君臣無隔膜。我賀吾君明，取士得英卓。我賀吾道行，逢時不踸踔。行顧入廊廟，鈞軸在掌握。上使斯文淳，下使斯民樸。五帝從何追，三王豈爲邈。
寄明復熙道 石介
四五十年來，斯文何屯蹇。雅正遂彫缺，浮薄競相扇。在上無宗主，淫哇千萬變。後生益纂組，少年事彫篆。仁義僅消亡，聖經亦離散。其徒日已多，天下過大半。路塞不可闢，甚於楊墨患。辭之使廓如，才比孟子淺。患大恐不救，有時淚如霰。大賢爲時生，去聖猶未遠。昔日到汶上，熙道始相見。知道在熙道，一見不敢慢。尊之如韓孟，與道作藩翰。今春來南都，明復去京輦。未識心相通，所懷恨未展。明復無羈縛，我有守官限。南走三百里，訪我殊不倦。劇談露胸臆，胸臆無畔岸。高文見事業，事業盈編簡。一一皇霸略，縱橫小管晏。磊磊王相才，上下包周漢。二賢信命世，實爲有道見。天使扶斯文，淳風應可逭。我綴二賢末，材駑媿款段。
詔下勉諸生 石介
禮部文章淵，波浪百尺高。進士英俊窟，蛟龍千萬條。吾子欲求濟，整子棹與篙。吾子欲求勝，操子戈與矛。勿謂水可狎，徒行思遊遨。勿謂龍可馴，空手捋鬚毛。波神忽洶湧，怖死填蟹螯。龍角忽張怒，走同蝦蟆曹。苟利篙楫往，跳海如溝濠。苟操戈矛行，拉蛟如猿猱。吾言有所勉，非徒聲嘈嘈。
感興 石介
村居何所適，種木樹桑梓。田園繞家舍，遠不逾十里。款段足乘騎，代步而已矣。但識畜駑駘，安知有騏驥。臘月北風寒，太行山色紫。君命急如火，城頭見烽燧。雪深馬僵倒，十夫扶不起。軍法有明訓，後期者誅死。倚鞍思駿骨，撫轡念綠駬。求之不可得，觳觫滿眼淚。旁聞負薪叟，竊語相譏刺。居安常念危，在險如處易。臨難始求濟，狼狽徒勞爾。有備則無患，古人垂深旨。平居無事時，華廐深祕邃。善穀與豐草，秣飼十廐吏。駑駘飽相枕，素餐不知媿。伯樂能識馬，每來加勸說。飛兔與騕褭，日牽在都市。爲愛千金資，貪悋不肯置。今日臨艱難，努力自勉勵。
又送從道 石介
常欲飽煖天下人，其道未得一寸施。子有二親皆七十，糠覈不充常寒饑。昨日訪我破屋下，具雞一隻酒一巵。子起却盤筯不舉，吾親未省曾食之。對我噓嚱涕泗下，孝子之心真可悲。子固與我同一體，相間豈復有毛皮。顧子之親則吾親，吾親凍餒無柰何。飽煖天下心徒爲，送子出門成此詩。
密直杜公作鎮于魏天章李公領使于魏明復先生客于魏熙道宰于魏因作詩寄之 石介
古魏信名地，曹劉遺英躅。李唐三百年，悵爲干戈蹴。建安風不還，南皮草空綠。寥寥千餘祀，風流今始續。李杜二賢公，清猷鎮雅俗。詩名占唐代，二公本名族。聖時還並生，聲烈相薰馥。朝廷倚金湯，天子恃心腹。盛德繫物懷，威望憬夷服。千里無驚烽，三軍安食粟。休然德化厚，蒼生坐蒙福。先生服仁義，懷道輕爵祿。非其人不取，一簞亦自足。陳蕃知人明，文侯好士篤。解榻延徐孺，過門軾干木。今留二公館，德脩令問淑。熙道富天爵，孝悌聞鄉曲。孔孟信可蹈，聖賢良自勗。漢庭新射策，驟升校書局。魏縣方百里，君命往養育。二公佐世傑，二賢不碌碌。相與施禮讓，物歸不待宿。相與講道義，教行如流速。賢人時遘會，間不容薄縠。五百年一賢，今乃同時生。千里猶比肩，四賢今連甍。相聚誠可樂，相得良有情。我媿孤且陋，徒抱此寸誠。處乾歎無首，在泰非彙征。出門皆同人，坎坎于郊行。獨鶴遠無和，栖栖在陰鳴。安得雙飛翼，一翥鄴都城。
偶作 石介
晉公平淮西，兵出速如神。崇韜伐西川，六十日請臣。太祖初受命，諸侯未盡賓。蜀廣號敵國，荆潭爲彊鄰。王師討有罪，不聞逾十旬。元昊誠螻蟻，有地長一畛。詎足污斧鉞，尋當投荆榛。是何逾歲月，務行含貸仁。豈茲將帥間，逈無晉公倫。張旗發一號，豈無李處耘。提戈出一戰，豈無王全斌。容茲盈寸蟹，蕩漾於流津。平生讀詩書，胸中貯經綸。薄田四五畝，甘心耕耨勤。倚鉏西北望，涕淚空沾襟。
詔罷縣令舉 石介
一絃獨不調，謂琴皆可廢。一目獨不張，謂網皆可毀。易絃張其目，網在琴聲遂。舉令或非人，止當罪舉吏。遂令天下不得舉，廢琴毀網復何異。
植萱 石介
一人橫行，武王則羞。今西夷之鬼，抗中國而敵萬乘。西夷之服，升黄堂而驕諸侯。尊於天子，滿於九州。王法不禁，四民不收。植萱於階兮，庶忘吾憂。
贈李常李堂 石介
顓頊宅帝丘，放勛葬成陽。有虞漁雷澤，三帝聲汪洋。聖人遺風烈，生民多材良。吾宋八十年，賢傑近相望。黄州號辭伯，兩朝專文章。尚書實大臣，朝廷畏雄剛。堂堂高夫子，立言肩荀揚。凜凜李丞相，功業齊蕭張。三人名未泯，相國方騰驤。又生不世才，李常與李堂。二子皆絕羣，鳳凰摩蒼蒼。一舉一萬里，志氣不可量。新文各百首，寒金敲琳琅。古音抱淳澹，雲和與空桑。豪氣邁儔匹，騕褭與飛黄。千里希一賢，四公乃同鄉。二子復穎耀，士風實深長。遥知濮水上，千載流聲光。
愛日勉諸生 石介
白日如奔驥，少年不足恃。汲汲身未立，忽焉老將至。子試念及此，則晝何暇乎食，夜何暇乎寐。
閑興 石介
大匠構厦屋，取直棄曲木。如何官擇人，棄直獨取曲。養苗除稂莠，養民除貪垢。存莠苗不碩，去貪民自富。
過潼關 石介
昔帝御中原，守國用三策。上策以仁義，天下無能敵。其次樹屏翰，相維如盤石。最下恃險固，棄德任智力。驅馬過潼關，覽古淚潸滴。開元帝道明，百蠻奉周曆。田野富農桑，邊隅無寇賊。紫宸日視朝，潼關夜常闢。天寶君政荒，宮闈養虺蜴。恩愛成怨疾，心腹生毒螫。朝聞發漁陽，暮已卷河北。鳴鼓渡潼關，矢及乘輿側。重門徒爾設，關吏安所職。始知資形勢，不如脩道德。
勉師愚等 石介
不行一千里，安得爲良馬。不連十五城，安得稱善價。汝皆有血氣，非如木偶者。撮髮號男兒，肯甘在人下。汝不聞圖王，不成猶可霸。舜與吾俱人，學之則舜也。汝等但勉旃，前賢皆可亞。
寄弟會等 石介
吾門何所喜，子衿青青多。豹常志古道，佩服卿與軻。平淑號能賦，其氣典以和。樞從吾日久，道德能切磋。澤也齒最少，已有亭亭柯。彰頗通典籍，所立不幺麽。淳乎性源濁，今亦爲清波。就初學誦詩，日記十板過。材雖有高下，異日俱甲科。會汝少俊異，美若玉山禾。看汝辭林中，枝條漸婆娑。合亦稍純茂，知不隨身矬。其流雖涓涓，可道爲江沱。視汝器磊磊，淳沆皆蚌螺。我有堇山錫，欲鑄子太阿。誠能來就學，穎利加銛磨。翹翹數子間，可與肩相摩。
五月十日雨 石介
鞭下不見血，頑石雲不蒸。鞭龍不至痛，六合雷不勝。吾君與吾相，威德震八紘。萬物各脩職，雨師獨敢寧。
送李堂病歸 石介
春風汶水溫，曉日徂徠寒。之子銜病歸，請予開一言。予知去病術，爲子陳大端。予嘗學聖人，試將道比論。道病非一日，善醫惟孔韓。賞罰絕于周，孔筆誅其姦。春秋十二經，王道復全完。佛老熾于唐，韓刀斷其根。原道千餘言，生民復眠餐。道病由有弊，邪僞容其間。身病由有隙，風邪來相干。子欲治斯道，絕弊道乃存。子欲治子身，杜隙身乃安。此理近古醫，吾言有本原。
三子以食貧困於藜藿爲詩以勉之 石介
吾世本寒賤，吾身守貧約。家徒立四壁，無田負城郭。終歲服一衣，無裝貯囊橐。吾雖得一官，官微月俸薄。況屬歲凶荒，饑民填溝壑。吾幸有寸祿，不至苦隕穫。隨分且飽煖，不然亦流落。爾等勤初學，旡恥衣食惡。仁義足飽飫，道德堪咀嚼。二者肥爾軀，不同乳與酪。爾無嫌粗糲，爾勿厭藜藿。富貴自努力，青雲路非邈。
蜀地多山而少平田因有云 石介
五穀無種處，蜀民土田窄。癡巖頑石長不休，詵詵赤子將何食。
彼縣吏 石介
嗟乎嗟乎彼縣吏，剝膚椎髓民將死。夏取麥兮秋取粟，笞匹紅兮杖匹紫。酒臭甕兮肉爛床，馬餘粱兮犬餘餼。雀腹鼠腸容幾何，虎噬狼貪胡無已。
蝦蟆 石介
夏雨下數尺，流水滿池泓。蝦蟆爲得時，晝夜鳴不停。幾日飽欲死，腹圓如罌瓶。巨吻自開闔，短項或縮盈。時於土坎間，突出兩眼睛。是何癡形骸，能吐惡音聲。嗟哉爾肉膻，不中爲犧牲。嗟哉爾聲粗，不中和人情。殊不自量力，更欲睥睨橫海之鱣鯨。自謂天地間，獨馳善鳴名。萬物聒皆龏，不知鐘鼓欽欽，雷霆閎閎。應龍戢腦入海底，鳳凰舉翼摩青冥。此時各默默，以避蝦蟆鳴。何時雨歇水澤涸，青臭泥中露醜形。失水無能爲，兩脚不解行。乾渴以至死，盡把枯殻填土坑。
劉生病歸 石介
泰山山前有瓊圃，其中不樹蕨與薇。千頭綠竹瑶實甘，百畝玉芝丹粒肥。麒麟于于鳳凰飽，鼓翅奮臆揚清輝。徂徠山下少耕鋤，蒿藜滿圃無芳菲。騶虞不住鸞鳥去，日暮啁啾燕雀飛。嗟哉劉生失所投，不住泰山徂徠依。經年採掇不得飽，正是新春癯瘠歸。
久旱 石介
風伯且須戢頭角，放出龍喙萬丈長。喙垂一尺雨一尺，得雨萬丈成豐穰。
永伯仲淵在獄作九十二言傷之 石介
吁嗟惡獸羣，蹄踏麒麟如死麏。吁嗟惡鳥音，啅噪鳳凰伏中林。我願爪牙如鋒鍔，牙可噬兮爪可搏。直入深山驅虎狼，護取麒麟好頭角。又願身生兩羽翼，一夕長就萬丈長。直入林中護鳳凰，不使毛羽膚寸傷。吾願兩未遂，中夜涕下沾衣裳。
送進士高樞拱辰 石介
韓門有李漢，柳氏得晦之。其道卒無患，二子爲藩離。吾才誠駑弱，十年空孜孜。韓閫與柳閾，豈敢輒潛窺。二氏方肆行，斯文日已衰。手持萬丈斧，欲往斷其枝。以次及根柢，使不復蕃滋。高生吾之壻，乃肯從吾爲。示我文一編，言辭不葳蕤。翅羽雖尚短，已去磨尾箕。氣力雖未全，已能搏蛟螭。吾日覺老大，韓柳難企斯。吾子年始壯，勇若熊與羆。李漢不足慕，晦之當並馳。
讀韓文 石介
眇焉五帝上，嘗觀二典辭。煥乎三王間，嘗觀二雅詩。道德既淳厚，聲光何葳蕤。烈烈日精散，閎閎雷聲施。施焉如飛龍，潜焉如蟠螭。祖述兼憲章，後世唯吾師。永言二典往，羣言或隳離。亦既二雅末，六義多陵遲。寥寥千餘年，顛危誰扶持。揭揭韓先生，雄雄周孔姿。披榛啟其塗，與古相追馳。沿波窮其源，與道相濱涯。三墳言其大，十翼暢其微。先生書之辭，包括無孑遺。春秋一王法，曲禮三千儀。先生載於筆，巨細咸羈縻。楊墨乃淪胥，曠然彰其媸。佛老亦顛隮，茫然復於夷。婉婉平蔡畫，淮西獲以依。淩淩逐鱷文，潮民蒙其禧。心將元化合，功與天地齊。洋洋治世音，磊磊王化基。悖之則幽厲，順之則軒羲。
讀石安仁學士詩 石介
齊梁無駿骨，李杜得秋毫。後世益纂組，變風堪鬰陶。奔遒少驥逸，禿冗如牛毛。試看安仁詠，秋風有怒濤。
寄雷澤張從道 石介
不知有凍死，一室心恬如。臘盡妻未褐，天寒子讀書。澆風與世薄，古道于時疎。事事皆同我，憶君春草初。
竹書筒  其一 石介
截竹功何取，爲筒妙可談。長猶不盈尺，青若出於藍。浮薄瓤皆去，嶔崟節獨堪。誰言但空洞，自是貴包含。虛受殊招損，多藏不類貪。巾箱經謾五，謗牘篋空三。淚有湘妃灑，書疑禹穴探。質曾冒霜雪，價本擅東南。隕籜遺輕粉，移根破凍嵐。龍音終不死，鳳實尚餘甘。僕陋我爲貴，彫鎪彼合慙。居常置几桉，出或繫騑驂。唱和友朋倦，提携童僕諳。純姿斥丹漆，美幹敵楩枏。其直如周道，虛心學老耼。吾徒正得用，詩筆戰方酣。
竹書筒  其二 石介
達者創奇製，霜圓斷竹尋。蒼筤破雲色，蕭瑟移風音。徑寸不爲短，探幽乃覺深。中間自空洞，枝幹何嶔崟。投恐成龍去，吹還作鳳吟。稜稜人有節，竅竅物無心。儉樸他難比，提携力易任。絕姿古皇道，虛受聖人襟。或貯諫官草，多收女史箴。筒兮用可貴，吾不換南金。
訪田公不遇 石介
主人何處去，門外草萋萋。獨犬睡不吠，幽禽閑自啼。老猿偷菓實，稚子弄鋤犁。日暮園林悄，春風吹藥畦。
蘇唐詢秀才晚學於予告歸以四韻勉之 石介
憐我山中卧，半年相伴吟。道傳諸子後，易得數爻深。爨或經旬絕，書猶盡日尋。惜哉未終業，親老忽分襟。
獵 石介
騎士千人集，綏旌四面張。凝陰慘羣物，殺氣結飛霜。雉守一節死，兔緣三穴藏。石慙羊質見，狐歎虎威亡。獸困猶思鬭，鴻驚不亂行。唯當縱猛鷙，盡使食貪狼。意務除田害，誰言事外荒。非熊得呂望，祝網遇成湯。近念魏知古，深思夏太康。吾君戒馳騁，纘事合經常。
大寒早行 石介
萬動皆休迹，五更獨鳴鞭。星霜結淒色，風霰過長川。草暖犬猶睡，河冰馬不前。城牆多有穴，村屋半無煙。餓虎寒猶吼，妖狐怪不眠。山空亂猿叫，樹折一雞顛。幾處爐爣炭，何人坐有[H。70x]氊。崎嶇轉行路，凜冽逼窮年。脚指兩箇落，衫裳百孔穿。噓唏鼻纔潤，僵直手難拳。身固凍不死，志當窮且堅。四方丈夫事，誰爲淚潺湲。
遊靈泉山寺 石介
寺遠離朝市，同遊並結軨。堦垠盤石磴，殿影落青冥。地勝松筠衆，山名草藥靈。洞門深數里，檜樹壽千齡。疑有神仙聚，甯容魑魅停。年多養龍虎，早已蟄雷霆。石上生苔蘚，岩阿長茯苓。晴雲出幽竇，陰霧滑疎櫺。露滴茶芽潤，煙蒸竹汗青。餐霞充道味，採朮驗丹經。直擬陞高處，何妨陟絕陘。遐觀際寥廓，下視何羶腥。自被利名染，無因肺腑醒。晨興看桉牘，夜坐守窗螢。齪齪遵前訓，兢兢視此銘。沉冥若籠鳥，囚縶似拘囹。有願棲雲壑，相隨步翠坰。平生山野性，暫喜據梧瞑。
至日早離張村 石介
北闕千官集，南山萬壽長。何人踐文石，獨客踏寒霜。指凍只憂落，馬羸時恐僵。豐凶卜來歲，猶喜矞雲黄。
歲晏村居 石介
歲晏有餘糧，杯盤氣味長。天寒酒脚落，春近臛頭香。菜色青仍短，茶芽嫩復黄。此中得深趣，真不羨膏粱。
病起吟殘菊 石介
病起重陽過，東籬菊尚黄。慇懃擷寒蕊，子細嗅清香。老梗防閑蝶，清油護曉霜。叢邊强一酌，聊不負秋光。
和馬寺丞秋日寄明復先生 石介
秋陰閉秋色，何處動悲凉。有叟傅巖隠，明時潘鬢蒼。殘書幾篋蠹，寒菊半籬荒。惟學春秋者，時時到草堂。
嶽色 石介
春近滿魯分，雨餘堆汶河。濃雲映不盡，殘照射來多。高與天臨縣，閑臨月上坡。特開西北戶，愛此鬰嵯峨。
宿村舍 石介
去去都城遠，蕭蕭村落秋。饑鴟啄死鹿，鳴犢隨孳牛。轉徙多空屋，荒榛有亂丘。狐狸競恐怖，雀鼠仍啁啾。鬼火時明滅，旋風乍卷收。吾心不吐茹，忠信待姦仇。
和奉符知縣馬寺丞永伯捕蝗回有作 石介
天道不可詰，吾當責爾螟。方今絕讒慝，何故播膻腥。野草離離盡，秋禾穗穗零。知君恤民意，鬢減數莖青。
泰山 石介
七百里魯望，北瞻何巖巖。諸山知峻極，五嶽獨尊嚴。寰宇登來小，龜蒙視覺凡。此爲羣物祖，草木莫鋤芟。
留守待制視學  其一 石介
藝祖興王地，諸侯布教宮。冠纓臨曉集，文雅與時隆。泮水差差綠，春沂習習風。袍輝了衿動，旗映講紗紅。節鉞來門外，聲容播國中。分庭等威殺，更僕宴談終。亹亹聞諄誨，拳拳激懦衷。武昌尊庾亮，蜀郡樂文翁。王化周南始，儒縫魯俗通。四方觀表則，後學發童蒙。木鐸傳遺韻，緇衣纘舊功。願公持此道，黄閣弼清躬。
留守待制視學  其二 石介
演道開談席，觀文降使轓。水寒芹葉薄，春早杏陰繁。喜動青青佩，親聞亹亹言。孤生荷樂育，終始託丘關。
留守待制視學  其三 石介
盛府雍容外，輕裘博雅存。席間閑布帙，鈴下晝無喧。首善隆儒術，諸生接討論。馬融南郡學，齪齪豈堪言。
留守待制視學  其四 石介
春早沂風暖，芹生泮水深。前旌拂講樹，垂佩耀童衿。郁郁彌文化，循循善誘心。恭王不壞宅，金石有遺音。
留守待制視學  其五 石介
翼翼取則地，菁菁樂育篇。使轓臨學舍，台席俯談筵。韋相傳經舊，文翁唱教先。諸生動觀歎，門外卓卿旃。
留守待制視學  其六 石介
泮水淥猶淺，春芹葉始敷。旌旗久停住，衿佩儼相趍。庾亮親臨學，哀公不詬儒。茲爲表則地，風教自王都。
寄趙庶明推官 石介
四十年來贊太平，君王耳畔管簫聲。定襄地域俄連震，萊牧男兒忽議兵。明日邊烽高百尺，同時御府出三旌。將軍請用多多算，能向當初見未萌。
寄沛縣梁子高 石介
南海怒蛟三尺角，埋藏水底嘆吟呻。明時直道難干祿，白首躬耕力養親。醉讀兵韜鬭龍豹，閑抽寶劒舞星辰。茅齋東是留侯廟，定有英靈還往頻。
送張殿院還臺 石介
老柏森森節貫冬，頭冠獬豸號清雄。側階簪筆書王法，當路埋輪有祖風。白簡剛嚴重入府，皁封切直舊留中。長安豪貴應相避，又識當年御史驄。
徂徠山齋熟寢家童報征西府從事田集賢書至開緘讀之因題書後 石介
滿徑蓬蒿懶自鋤，何人日午叩茅廬。徂徠山下一枕睡，經畧府中三紙書。兵謀貴勝縱橫出，海鳥忘機飲啄餘。唯有淮夷雅宜作，文章兼不讓黄初。
元均首登賢良科因寄 石介
宏辭等甲賢良貴，二美翩翩落手中。虎子得來山穴泣，驪珠探去海濤空。三千安獨陳當寧，十七人甘坐下風。曾向當年競頭角，直從此日决雌雄。
安道再登制科 石介
雄辭磅礴壓羣英，再戰戈矛銳更精。裴度韜鈐無失律，武侯節制是神兵。千人盡服徂丘議，九合誰干小白盟。帝宋開基八十載，連登科目獨爲榮。
送奉符縣監酒稅孟執中借職 石介
東西兩處各天涯，去國還鄉喜又嗟。鄒嶧山藏孟子宅，海棠花落蜀王家。深知周道非彝酒，可罪唐臣乞稅茶。三載此心無一事，聞經絳帳日常斜。
嘉州讀邸報見張叔文由御史臺主簿改著作佐郎依舊在臺 石介
驚聞除目到遐荒，病眼偏明喜倍常。古節舊如臺柏直，青衫新惹閣芸香。中廬夜宿羣經蠹，北戶朝趍滿簡霜。主簿雖卑官漸緊，近來應有諫書囊。
予與元均永叔君謨同年登科永叔尋入館閣元均今制策高第君謨復磨礪元均事業獨予駑下因寄君謨 石介
網羅當日得英雄，文陣三人各立功。海裏赤鯨疑有角，雲中騏驥欲追風。尋聞館閣英聲出，又見賢良大對通。亦說年來畜奇業，蟭螟何計逐飛鴻。
寄元均 石介
君爲儒者豈知兵，何事欣隨璧馬行。裴度樽前坐韓愈，趙成帳下立荀卿。御戎誰道全無策，對壘寧妨下一枰。須信乾坤養不肖，年三十七卧柴荆。
寄叔文 石介
幾年持筆事征西，未省樽前略展眉。草檄朝慵腕勞脫，論兵夜苦舌瘡痍。報君自說心如石，憂國人言鬢欲絲。若紀成功鏤金板，能文韓愈自相隨。
赴任嘉州初登棧道寄題姜潛至之讀易堂 石介
我不從官君下第，其間險易兩何如。連雲棧外四千里，讀易堂中一帙書。慈母含飴垂禿髮，先生懷道接茅廬。莫將清淚頻頻灑，蜀道之難欲上初。
入蜀至左綿路次水軒暫憇 石介
水軒聊得恣吟哦，拂拭衣裳塵土多。蜀道三千里巇險，宦途五十驛風波。暫休又作故山夢，閒唱還成勞者歌。幾斗米牽歸未得，空憐滿眼是煙蘿。
左綿席上呈知郡王虞部 石介
何事相逢悲喜并，倏然相別二周星。主人鬢髮無多白，幕客襴衫依舊青。目極同思故山斷，涕危共在異鄉零。階前絲竹雖嘈雜，不似南湖湖上聽。
嘉州寄左綿王虞部 石介
江山如畫望無窮，況屬昇平歲屢豐。萬樹芙蓉秋色裏，千家碪杵月明中。斷霞半著燕支木，零露偏留筀竹叢。只欠流杯曲水宴，風流未與左綿同。
士廷評相會梓州 石介
道視荀楊雖未至，分於管鮑已知深。一千二百日離別，五十六驛外相尋。重欲同君注周易，且來共我聽胡琴。月留屋角不下去，似與清風憐苦吟。
鄭師易秀才詩奔騰遒壯殆有石曼卿學士風骨作四韻以勉之 石介
曼卿續得少陵絃，絃絕年來又一年。驚起聽君諷新句，灑如開集味遺篇。一家氣骨疑無偶，萬丈光芒欲拂天。好向風騷尤著意，他時三箇地詩仙。
送李堂伯升病歸 石介
經年吾圃採珠璣，無限愁腸對落暉。綠竹實疎鳳凰瘦，玉芝粒小麒麟饑。不因芳草傷春哭，正是東風感疾歸。只有文章滿君腹，身雖癯瘠道全肥。
伯升病君逢遵道送歸 石介
朝來何事苦顰眉，一客越吟三子歸。河渚徘徊感春草，山齋寂寞背斜暉。知心古道誰相得，洒淚東風自覺非。早到茅廬慰孤淡，易爻重待共參微。
喜雨 石介
學作昇平喜雨吟，東皋微破滿犂深。已開萬乘焦勞慮，應解三公燮理心。天捉乖龍鞭見血，雷驅和氣泄爲霖。農夫隴上閑論價，一寸甘膏一寸金。
留題敏夫隠居 石介
三迴到此尋逋客，杯案蕭疎滋味長。山飯半甌橡子熟，春蔬一筯朮苗香。四時泉石應無夏，滿谷雲霞別是鄉。終待共君結鄰里，竹邊相並兩間房。
訪竹溪呈孟節兼有懷熙道 石介
到頭泉石是吾家，坐石聽泉日已斜。一片青衫非富貴，千竿綠竹好生涯。君曾覽照頭皆雪，我試看書眼亦花。便好結爲山伴侶，教他夔益佐勛華。
招張泂明遠 石介
君言下第我西飛，執手都門淚滿衣。萬里得歸頭半白，經年相別道應肥。火鑽欲遍龜難死，竹實猶多鳳不饑。暫到東山慰愁抱，春秋之學說深微。
攝相 石介
惜無百里地封君，攝相區區道屢伸。少正將身膏斧刃，侏儒流血汙車輪。方令魯國知王法，自此齊侯畏聖人。昔放四兇誅二叔，舜周功業殆同倫。
寄孔中丞 石介
諫署崢嶸有舊名，侯藩偃息政方成。張綱昨日彈梁冀，文帝今朝召賈生。古節未慙臺栢直，仙風應對簡霜清。人言賤子叨知己，試把塵冠一振纓。
送弟及之就彭門侍養 石介
城南車騎曉駸駸，欲去重留酒屢斟。惜爾浪浪辭我淚，感予切切戀親心。庭闈最樂無妨學，風月餘閑豈廢吟。別後不憂書信少，但聞爲善是嘉音。
村居 石介
幽居一畝枕溪稜，階下杉松纏古藤。常愛園林深似隠，不嫌門戶冷如僧。麥宜過社猶催種，山近經秋却懶登。已把壯心閑頓置，少年莫要苦相憎。
燕支板浣花牋寄合州徐文職方 石介
合州太守鬢將絲，聞說歡情尚不衰。板與歌娘拍新調，牋供狎客寫芳辭。木成文理差差動，花映溪光瑟瑟奇。名得只從嘉郡樹，樣傳仍自薛濤時。奇章磊磊馳聲價，江令翩翩落酒巵。幾首詩成卷魚子，誰人唱罷泣燕支。紅牙管好同牀置，紫竹笙宜一處施。願助風流向罇席，杏花況是未離披。
御史臺牒督光臺錢牒云以憑石柱鎸名因戲書呈通判寺丞景元 石介
幕中久次無他術，銜內兼官带憲司。石柱鎸名誠似是，豸冠加首竟何爲。幾曾執簡抨彈去，空被光臺督責隨。一起鴛鴦戛雲漢，應嗤燕雀守籓籬。
送馮司理之任彭州 石介
李白詩中蜀道難，把詩試讀淚汍瀾。江形詰曲千迴折，嶺路崚嶒萬屈盤。登陟去年腰僅折，追思今日鼻猶酸。此行君不同屯蹇，五馬相知舊長官。
赴任嘉州待闕左綿七十日通判呂國博日相從吟酌至嘉陽因成四韻寄之 石介
鼎來豈敢道能詩，一見何因便解頤。鄉國三千里離別，杯盤七十日相知。送人江外馬馱妓，垂釣寺中魚竭池。別後中秋又重九，與誰賞月詠東籬。
顔魯公太師 石介
唐家六世樹威恩，外建藩翰禦不賓。二十三州同陷賊，平原猶有一忠臣。聖賢道在惟顔子，忠烈名存獨杲卿。甘向賊庭守節死，不羞吾祖與吾兄。
褚遂良僕射 石介
先皇執手未多時，受詔誠深誓不違。終向君前還此笏，一身視死喜如歸。
陽城諫議 石介
衆口喑喑血噤牙，獨將忠謇敵姦邪。德宗若用延齡相，敢有陽城壞白麻。
袁高給事 石介
擲毫不肯草絲綸，宰相逡巡命別人。明日執迴盧杞制，始知唐室有忠臣。
溫造御史 石介
一言膽落折藩臣，屈强何人敢恃勳。闕下惟聞溫御史，蔡州自是李將軍。
劉栖楚拾遺 石介
此節甯甘剛則折，平生不肯曲如鉤。革囊裹血將何用，一汙龍墀死即休。
讀五王傳 石介
聖賢用策寧相遠，千載毫釐竟不差。四皓當年安漢嗣，五王今日復唐家。
讀魯晉二公傳 石介
節似魯公猶被陷，忠如裴度亦遭讒。上無明主姦邪勝，我讀遺篇淚滿衫。
李英公勣 石介
一言容易廢忠謀，徇主從昏可自尤。今日始知辜付託，當時齧指血空流。
漢成帝 石介
鬰鬰朱雲志不伸，上方寶劒欲生塵。空留折檻旌忠直，左右何嘗去佞臣。
文中子  其一 石介
龍蟄河汾道不行，訏謨經濟授諸生。由來房魏皆卿相，共輔文皇致太平。
文中子  其二 石介
獨將禮樂付程仇，房杜無才闡大猷。可惜唐家三百載，聲明文物愧宗周。
初過潼關值雨 石介
二十年來憶華山，揚鞭西笑入秦川。浮雲何苦深遮閉，豈是三峯不好賢。
雨晴復賦一絕 石介
過關何事懶摇鞭，酷愛三峯落馬前。天氣清明新雨後，山光日色滿秦川。
過溫湯 石介
驪山山下水洋洋，一勺之多解破唐。敢告後人商鑑近，溫湯今日是唐湯。
初過大散關馬上作 石介
柰何山色牽吟思，旋被江聲破睡魔。吟思睡魔兩相戰，誰知馬上有干戈。
過飛仙嶺  其一 石介
入蜀牽吟景象濃，雲山萬疊與千重。癡巖頑壑無奇觀，不似飛仙數朵峯。
過飛仙嶺  其二 石介
御愛數峯非拔秀，當時駐蹕欲忘還。飛仙急過無真賞，始信明皇不識山。
峽中 石介
路狹纔容飛鳥過，山將生合柰山何。不知天外山長短，何事窺來一管多。
劒門讀賈公疎詩石 石介
劒門駐馬立踟躕，讀盡新篇味有餘。關令多情兼好事，詩名留得賈公疎。
予自南京留守推官循資爲掌書記由將仕郎超階至朝奉郎得蜀嘉州友人相賀者因答之 石介
一循資走五千里，四遇恩超十六階。自顧非才已過分，誰言英俊尚沉埋。
蜀道中念親有作 石介
東望庭闈魂欲銷，層層雲棧上岧嶤。江聲山色情多少，相伴西來慰寂寥。
泥溪驛中作 石介
山驛蕭條酒倦傾，嘉陵相背去無情。臨流不忍輕相別，吟聽潺湲坐到明。
柳池驛中作 石介
二十二餘程鳥道，一千一百里江聲。江聲聽盡行未盡，西去出山猶七程。
訪栗園有感 石介
遊困歸來訪栗園，栗園樹老再生孫。莫驚頭上見白髮，拾栗兒童長幾番。
離鄆州至壽張南村舍中有姥八十餘出拜 石介
老姥龍鍾八十三，猶能指點認青衫。自言老婦嘗蒙惠，白首相將出戶參。
句 杜杞
有驗如有神。
謹次韻和呈垂覽拙詩之作 江休復
朝躋天門路，暮宿白雲杪。超然六合外，如翼鸞風矯。運眸極遐曠，收念息奔擾。盤盤上絕頂，獨立顥氣表。天壁涌神泉，玉龜泳靈沼。凌奧無螫蟲，集灌盡百鳥。勝景窮賞踐，陳迹嗟緬眇。接遯終焉托，真仙事殊窅。雲露相飄颻，塵途忘湫湫。躡屐游已屢，操觚才患少。思軋幾沉伏，神馳空縹緲。謝客興不淺，尚子計未了。何時出塵籠，重看衆山小。
奉陪原甫泛汝水作 江休復
汝潁日滔滔，巢由絕世高。風流雖緬邈，舟楫共遊遨。雉堞縈回遠，山川應接勞。幸陪觴詠末，旌旆駐蘭皋。
送祖龍學赴陝府酌飲贈別次歐陽永叔韻 江休復
西掖門外駐征軒，修書院中傾別酒。諸公磊落方具來，顧我衰遲亦何有。祖侯銜使才北歸，亟請甘棠復西走。函關候吏齊引領，翰林主人惜分手。高談抵掌華屋頭，賦咏題詩樂難朽。飛觴舉白至無算，擊楫誓清不殮九。著鞭壯士空後時，隠几先生仍喪偶。定國能飲動論石，山公雅望潛增斗。紛紛醉袂影就判，怊悵高陽一狂叟。
秋懷 江休復
西風萬里至，曠然天地秋。暮雨生夕凉，百蟲鳴啾啾。楚山曉蒼蒼，楚水亦悠悠。騷人試登臨，感物增離憂。所思在遐方，欲往路阻修。香草有蕙茝，嘉樹有梧楸。白露委芳馨，彫零使我愁。窮年倦羈窘，江湖思舊遊。紉蘭製芰荷，飄泛一葉舟。肆情雲水間，意適何所求。
同持國宿太學官舍 江休復
翳翳雲月薄，泠泠雪風清。學省夜岑寂，天街斷人行。廣庭層閣陰，尋廊步餘明。松篠遞遥響，如聞弦誦聲。悠悠子佩詩，講座塵埃生。迴就直舍休，亹亹談道精。心會境物融，泯然遺世營。寒眠屢展轉，寤言寫素誠。
牟駝岡閱馬 江休復
牧馬散近坰，閱視乘高秋。駝岡似沙苑，堆阜带川洲。坡陁故梁城，縈薄西南陬。連棚映林樾，星羅倚層丘。回風吹陣雲，奔騰欻來游。野性脫羈馬，飲齕遂所求。腹幹頗肥張，鬰怒何彪休。羣敺驟麋鹿，逸勢凌蛟虬。軍戎選輕捷，和鑾御調柔。毛物有千名，衆美歸驊騮。梁王愁思臺，佛剎居上頭。朅來一憑眺，遺墟莽悠悠。信陵骨已朽，巖穴誰見收。當時英豪輩，事逐東波流。置酒臨風軒，聊以紓煩憂。
君實不飲酒栽菊詩以問之 江休復
君實不飲酒，庭下多栽菊。不知黄花開，奈此杯中綠。凌晨煙露滋，後日風霜促。欲表君苦心，宜種子猷竹。
王官谷司空侍郎故居 江休復
首陽采薇士，商代緬以遐。唐季有夫子，遯世肥且嘉。拔迹離污險，抗志凌青霞。剝運扇頹風，姦雄比回邪。不然隨波流，橫噬猰貐牙。吁哉土德衰，暌乖鬼盈車。英英夫子賢，顯晦吾所嗟。相見棲隠情，遺文搴菁華。山藏白駒谷，水遶騷人家。躊躇碧峯前，寒日忽以斜。
句  其一 江休復
郡邸獄冤誰與辯，皋橋客死世同悲。
句  其二 江休復
五十踐衰境，加我在明年。
聞雁 侯氏
何處驚飛起，雝雝過草堂。早是愁無寐，忽聞意轉傷。良人沙塞外，羈妾守空房。欲寄回文信，誰能付汝將。
題隠圃贈蔣希魯 范師道
勇退人難事，明公識慮長。波濤濟舟楫，霜雪見松篁。林下開前圃，花間撤亞槍。二疏良宴會，老杜好篇章。道向清來勝，機於靜處忘。當除印如斗，試一較閒忙。
天平山 范師道
萬物天地間，或有奇勝跡。見賞能幾人，不止今與昔。吳門多好山，天平爲峻極。旦暮常白雲，表裏皆珍石。煙嵐十里光，松桂四時色。我因一縱遊，煩襟爲開釋。感古懷君子，翻然長太息。樂天賞雲泉，詩章何歷歷。垂今數百年，繼者漠然寂。間遇希文來，雙旌守鄉國。行春三讓原，吟哦盡所得。子美天與才，尋幽多採摭。賦百五十言，平地黄金擲。三賢固有名，山亦資輝赫。此去還幾年，不逢好事客。
釣臺 范師道
乾坤交泰重彌綸，當日嚴陵道最淳。大漢中興得英主，先生高退作閑人。灘頭風月遺千古，臺上綸竿寄一身。今日病夫祠下過，獨知疲懦長精神。
題琴臺 田況
西漢文章世所知，相如閎麗冠當時。遊人不賞凌雲賦，只說琴臺是故基。
成都遨樂詩二十一首 元日登安福寺塔 田況
歲曆起新元，錦里春意早。詰旦會朋寀，羣游候騶導。像塔倚中霄，翬檐結重橑。隨俗縱危步，超若落清昊。千里如指掌，萬象可窮討。野闊山勢迴，寒餘林色老。遨賞空閭巷，朅來喧稚耄。人物事多閒，車馬擁行道。顧此歡娛俗，良慰羈遠抱。第憂民政疎，無庸答宸造。
成都遨樂詩二十一首 二日出城 田況
初歲二之日，言出東城闉。緹騎隘重郛，淤車坌行塵。原野信滋腴，景物爭光新。青疇隠遥壩，弱柳垂芳津。邏卒具威械，祭墦列重茵。俗尚各有時，孝思情則均。歸途喧鼓鐃，聚觀無富貧。坤隅地力狹，百業常苦辛。設微行樂事，何由裕斯民。守侯其勉旃，亦足彰吾仁。
成都遨樂詩二十一首 五日州南門蠶市 田況
齊民聚百貨，貿鬻貴及時。乘此耕桑前，以助農績資。物品何其夥，碎璅皆不遺。編䉲列箱筥，飭木柄鎡錤。備用誠爲急，舍器工曷施。名花藴天豔，靈藥昌壽祺。根萌漸開發，蔂載相參差。游人衒識賞，善賈求珍奇。予真徇俗者，行觀亦忘疲。日暮宴觴罷，衆皆云適宜。
成都遨樂詩二十一首 上元燈夕 田況
予嘗觀四方，無不樂嬉遊。惟茲全蜀區，民物繁它州。春宵寶燈然，錦里香煙浮。連城悉奔騖，千里窮邊陬。衯裶合繡袂，轣轆馳香輈。人聲震雷遠，火樹華星稠。鼓吹匝地喧，月光斜漢流。懽多無永漏，坐久凭高樓。民心感上恩，釋唄歌神猷。齊音祝東北，帝壽長嵩邱。
成都遨樂詩二十一首 二十三日聖壽寺前蠶市 田況
龍斷爭趨利，仁園敞邃深。經年儲百貨，有意享千金。器用先農事，人聲混樂音。蠶叢故祠在，致祝順民心。
成都遨樂詩二十一首 二十八日謁生祿祠遊浄衆寺 田況
千騎出重闉，嚴祠浄宇鄰。映林沽酒斾，迎馬獻花人。豔日披江霧，香飈起路塵。韶華特明媚，不似遠方春。
成都遨樂詩二十一首 二月二日遊江會寶歷寺 田況
昔年張復之來乘寇亂餘。三春雖宴賞，四野猶艱虞。遂移踏青會，登舟恣遊娛。戒備漸解弛，人情悉安舒。垂茲五十年，材哲不敢踰。愚來再更朔，遽及仲春初。綵舵列城隈，畫船滿江隅。輕橈下奔瀨，縱輿臨精廬。因思賢守事，所作民乃孚。慈惠未爲大，大者其忘諸。
成都遨樂詩二十一首 八日太慈寺前蠶市 田況
蜀雖云樂土，民勤過四方。寸壤不容隙，僅能充歲糧。間或容墮孏，曷能備凶痒。所以農桑具，市易時相望。野氓集廣鄽，衆賈趨寶坊。惇本誠急務，戒其靡愆常。茲會良足喜，後賢勿忽忘。
成都遨樂詩二十一首 寒食出城 田況
郊外融和景，濃於城市中。歌聲留客醉，花意盡春紅。遊人一何樂，歸馭莫怱怱。
成都遨樂詩二十一首 開西園 田況
春山寒食節，夜雨晝晴天。日氣薰花色，韻光徧錦川。臨流飛鑿落，倚榭立鞦韆。檻外遊人滿，林間飲帳鮮。衆音方雜遝，餘景更留連。座客無辭醉，芳菲又一年。
成都遨樂詩二十一首 三月三日登學射山 田況
麗日照芳春，良會重元巳。陽濱修祓除，華林程射技。所尚或不同，茲俗亦足喜。門外盛車徒，山半列鄽市。彩堋飛鏑遠，醉席歌聲起。回頭望城郭，烟靄相表裏。秀色滿郊原，遥景落川涘。目倦意猶遠，思餘情未已。登高貴能賦，感物暢幽旨。宜哉賢大夫，由斯見材美。
成都遨樂詩二十一首 九日太慈寺前蠶市 田況
高閣長廊門四開，新晴市井絕纖埃。老農肯信憂民意，又見笙歌入寺來。
成都遨樂詩二十一首 二十一日遊海雲山 田況
春山縹翠一谿清，滿路遊人語笑聲。自愧非才無異績，止隨風俗順民情。
成都遨樂詩二十一首 三月十四日太慈寺建乾元節道場 田況
赤精流景鑠，朱夏向清和。紺宇修祠盛，華封祝慶多。簪裳千載遇，鐘梵五天歌。遠俗尤熙泰，皇猷信不頗。
成都遨樂詩二十一首 乾元節 田況
感帝開鴻緒，薰風正阜生。億年逢景運，萬國贊丕平。瑞靄承龍闕，晨曦啟鳳城。臚賓趨陛墄，樂舞備韶英。譯導來珍貢，酺懽洽頌聲。曼齡均慶祝，闓澤慰羣情。地有捫參遠，人懷就日誠。願將民共樂，聊以報皇明。
成都遨樂詩二十一首 四月十九日汎浣花溪 田況
浣花溪上春風後，節物正宜行樂時。十里綺羅青蓋密，萬家歌吹綠楊垂。畫船疊鼓臨芳溆，綵閣凌波汎羽巵。霞景漸曛歸櫂促，滿城懽醉待旌旗。
成都遨樂詩二十一首 伏日會江瀆池 田況
長空赤日真可畏，三庚遇火氣伏藏。溫風淟涊鬰不開，流背汗浹思清凉。江瀆祠前有流水，懽注蓄洩爲池塘。沈沈隆厦壓平岸，好樹蔭亞芙蕖香。登舟命酒賓朋集，逃暑大飲宜滿觴。絲竹聒耳非自樂，肆望觀者如堵牆。吾儕未能免俗累，近日頗困炎景長。今晨縱游不覺暮，形爲外役暑亦忘。豈如高齋滌百慮，危坐自造逍遥鄉。
成都遨樂詩二十一首 七月六日晚登太慈寺閣觀夜市 田況
萬里銀潢貫紫虛，橋邊螭轡待星姝。年年巧若從人乞，未省靈恩徧得無。
成都遨樂詩二十一首 七月十八日太慈寺觀施盂蘭盆 田況
飛閣穹隆軼翠煙，盂蘭盛會衆喧闐。且欣酷暑從茲減，漸有凉風快夕眠。
成都遨樂詩二十一首 重陽日州南門藥市 田況
岷峨旁礴天西南，靈滋秀氣中潛含。草木瓌富百藥具，山民采捋知辛甘。成都府門重陽市，遠近湊集爭齎擔。市人譎獪亦射利，頗覺良惡相追參。旁觀有叟意氣古，肌面皯黣毛䰐鬖。賣藥數種人罕識，單衣結縷和陰嵐。成都處士足傳記，勸誡之外多奇談。盛言每歲重陽市，屢有仙跡交塵凡。俗流聞此動非覬，不識妙理徒規貪。惟期幸遇化金術，未肯投足栖雲嵓。予於神仙無所求，一離常道非所躭。但喜山民藥貨售，歸助農業增耡芟。
成都遨樂詩二十一首 冬至朝拜天慶觀會太慈寺 田況
景至履佳辰，朝祖著國令。黄宮啟潛萌，紫宇晨蔭映。陽德比君子，吾道實可慶。矧丁皇運亨，遇主堯舜聖。坤維最遠方，拙者此尸政。雅俗舊儒文，民牒少訟爭。幸足宣上恩，惟恐盭物性。良時不易得，行樂未爲病。高會縱嬉遊，豐歲愈繁盛。興衆助驩欣，寄情於俚詠。
贈都監雍元規 田況
醒時莫憶醉時事，今日休言昨日非。池上風光宜共釂，勸君不要半酣歸。
潁水 田況
先生嘗此傲明時，綠袖清波萬古奇。應有好名心未息，灘頭洗耳欲人知。
寄道士張明真 田況
澹靜姿儀簡曠縱，結菴深對大茅峯。坐忘世故愁應少，道斷人情語亦慵。萬里信音憑鶴到，一厨煙火倩猿供。幾時歸侍虛皇駕，七色霞衣九色龍。
句  其一 田況
曲終甚喜詢前事，自言本是都知子。當時此地最繁華，酒酣不覺恣矜誇。若使斯人解感傷，豈能終老愛琵琶。
句  其二 田況
丹鳳詔不起，白雲藏更深。
華亭十詠 顧亭林 唐詢
平林標大道，曾是野王居。舊里風煙變，荒原草樹踈。湖波空上下，里閈已丘墟。往事將誰語，淒涼六代餘。
華亭十詠 寒穴 唐詢
絕頂干雲峻，寒泉與穴平。還同帝臺味，不學隴頭聲。夜雨遥源漲，秋風顥氣清。誰云蔗漿美，纔可析朝酲。
華亭十詠 吳王獵場 唐詢
昔在全吳日，從禽耀甲戈。百車嘗載羽，一目舊張羅。地變柔桑在，原荒蔓草多。思人無復見，落日下山坡。
華亭十詠 柘湖 唐詢
世歷亡秦遠，湖連大海瀕。柘山標觀望，玉女見威神。渺渺旁無地，滔滔孰問津。何年化魚鼈，髣髴歷陽人。
華亭十詠 秦始皇馳道 唐詢
秦德衰千祀，江濱道不脩。相傳大堤在，曾是翠華遊。玉趾如將見，金椎豈復留。悵然尋舊跡，蔓草蔽荒丘。
華亭十詠 陸瑁養魚池 唐詢
代異人亡久，滮池即舊居。未移當日地，無復故時魚。蒲藻依稀在，風波浩蕩餘。水濱如可問，一爲訪庭除。
華亭十詠 華亭谷 唐詢
深谷彌千里，松陵北合流。岸平迷晝夜，人至競方舟。照月方諸泣，迎風弱荇浮。平波無限遠，極目漲清秋。
華亭十詠 陸機宅 唐詢
舊諜傳遺趾，悠然歷祀深。人無令威至，門異下邽箴。谷水當年溜，崑山昔日陰。魯堂那復見，絲竹若爲尋。
華亭十詠 崑山 唐詢
昔有人如玉，茲山得美名。巖扃鎖積翠，谷水斷餘聲。喬木今無在，高臺久已傾。如何嵩嶽什，獨詠甫侯生。
華亭十詠 三女崗 唐詢
淑女云亡久，哀丘尚著名。九原誰可作，千載或如生。青骨何時化，荒榛此地平。空餘圖諜在，不復啟佳城。
山堂偶書 唐詢
在處煙雲早晚生，自疑呼吸氣皆靈。十年夢寐江山裏，今見江山入戶庭。
爲杭州日送客舟中 唐詢
山雨霏微不滿空，畫船來往疾輕鴻。誰知獨卧珠簾裏，一榻無塵四面風。
題曲水閣 唐詢
依山營廢壤，結宇跨通溝。派引平湖遠，聲分幾曲流。交陰覆脩竹，照影下輕鷗。此日羣賢集，甯疎晉世游。
遊五泄山  其一 唐詢
尋徹靈潭第五源，旋攀蘿蔦至山巔。寒聲昔謂來天外，巨壑今知在目前。峭壁無時長蔽日，重巖不雨亦生烟。臨觀已覺塵心盡，更欲凌雲訪列仙。
遊五泄山  其二 唐詢
遊遍西潭返步遲，亂雲隨履雨沾衣。山形相向還相背，獨有溪流共我歸。
寄五峯諫長老 唐詢
禪客居山患不深，五峯幽絕杳難尋。門前流水朝還暮，堂下閒雲古復今。月色有時依宴坐，秋聲隨處伴謳吟。期師便作終焉計，忍負平生物外心。
題會稽谿口躬師上人房 唐詢
谿口相傳地最靈，其間風物與人清。鐘聲夜到江頭盡，雲氣朝從檻外生。幾副輕綃供畫筆，一林脩竹寄閒情。閉門終日無塵事，卧看南□自晦明。
益州州學聖訓堂 何郯
益爲藩捍西南隅，物衆地大稱名都。擇守來頒茲土政，治人頗與他邦殊。蹉跌一有戾條教，便宜皆得行黥誅。羣姦帖息不敢動，無復弄兵覬穿窬。任威或謂一時事，立政恐非長世圖。豈無達識究是否，重在改作徒嗟吁。仲翁裔孫有偉度，敢决不以常文拘。當官勇欲除弊法，伊憂內惻仁心孚。視人無異遠方意，威刑惠政還相須。始時歲荒力賑救，坐使餓殍成完膚。既而爲俗思根本，其在立學陳師謨。大開儒庠務誨導，秀民聳慕紛來趨。遂言講署鴻生職，使演經傳傳諸徒。奏函一上聞法座，詔劄即日來諧俞。詔云信汝辨治蜀，緩任威罰先文儒。公心感激侈上賜，刻在金石尊神謨。覆之大厦牓美稱，日久傳者期無渝。邦人承風爲盛事，觀者填道來于于。嗟嗟多士其聽命，勿即邪徑安夷涂。師無訿聖生率教，信尚姬孔尊唐虞。施之鄉黨勵雅俗，仁誼得以相持扶。漢皇初始盛文學，起自蜀國行中區。本朝教化視三代，建元安可爲齊驅。吾君訓辭諭萬里，義均盤誥茲宣敷。吾守教本樹一國，學成洙泗相涵濡。臣謀君從協大義，聖哲倡和真同符。欲歌盛節示萬古，才不迨志嗟其愚。
存目 何郯
詩題：原無題首句：按徹梁州更六幺一作蜀國佳人號細腰。
句 潘夙
橐中奇物爲棋輸。
送程給事知越州 張宗益
仙境際雲霓，名藩獨會稽。蓬萊住山小，星宿落簷低。旌節臨諸郡，樓臺瞰北齊。地繁秦望嶺，民阜若耶溪。化俗饒餘事，吟詩厭舊題。只愁嚴召速，榮渡浙江西。
留題樓觀 薛周
結草終南下，雲蘿一逕深。人窮文始跡，誰到伯陽心。古木含天理，清風快客襟。勞車行計促，空媿負長吟。
次唐彥猷顧亭林韻 魯晦之
烟雨三家市，黄門卜此居。著書千紙在，祠宇幾椽疎。潮汐成今古，牛羊有里墟。舉兵鉏逆節，風烈照無餘。
春晚 蘇敖
芳草莫尋遊處跡，好花空認折殘枝。啼鶑似怨歸何速，舞蝶應憐出太遲。
鴻溝 蘇敖
置俎均牢彘，峨冠信沐猴。方矜几上肉，已墮幄中籌。海岳歸三尺，衣冠閟一丘。路人猶指似，山下是鴻溝。
丙子仲冬紫閣寺聯句 蘇舜元
白石太古水，蒼厓六月冰。昏明咫尺變，身世逗留增。橋與飛霞亂，人間獨鳥升。風泉冷相搏，樓閣暮逾澄。反覆青冥上，躋攀赤日稜。唄音充別壑，塔影弔寒藤。仙掌挂太一，佛壇依古層。巖喧聞鬭虎，臺靜下饑鷹。晴檻通年雨，濃蘿四面罾。日光平午見，霧氣半天蒸。潭碧寒疑裂，鐘清遠自凝。陽陂冬聚筍，陰壁夏垂繒。有客饒佳思，高吟出遠凭。雄心翻表裏，遠目著軒騰。岑寂來清夜，沈冥接定僧。宿猿深更杳，落木靜相仍。松竹高無奈，煙嵐翠不勝。甘酸收脫實，坳隩布清塍。北野才沈著，南天更勃興。恣睢超一氣，黤黮起孤鵬。並澗寒堪摘，看雲重欲崩。行中向背失，呼處下高應。庭樹巢金爵，樵兒弄玉繩。斷香浮缺月，古像守昏燈。乳管明相照，莎髯綠自矜。深疑嘯神物，㩻欲敵殽陵。俯仰孤心撓，回翔百感登。畫圖風動壁，詩句涕霑膺。歲月看流矢，心腸劇斷絙。追攀初有象，悲憤遂相乘。故賞知無遁，遺靈若此憑。依然忍回首，愁絕下崚嶒。
水輪聯句 蘇舜元
痛矣真源喪，紛紜物象來。水輪今若此，世事亦宜哉。上下車交輻，周旋斗轉魁。咸淵日微墮，仙窟月初開。旁柅從爲用，垂絙重亦回。枘多初不曉，機密暗相該。圃外滄浪洩，庭間霹靂摧。玉飛千仞表，纓挂九泉隈。翻覆殊難定，牽連巧自媒。建瓴今比速，抱甕此相哀。平眡曾無覺，深窺遂可猜。團團釋子壁，軋軋燕王臺。解見陶埏運，寧觀將轂推。造端原有發，汲用始知材。本異道家意，定遭怡士咍。轉圓非雅具，欹器有深災。持滿忘前監，相傾自下催。流風無以復，視此一裴回。
薦福塔聯句 蘇舜元
踴甓皇都壯，盤基紫宙雄。山河供遠目，薝戶發高風。梯險三休上，輪開一氣中。門當谷子午，影落陌西東。韻鐸翻天籟，危觚駐夕紅。側聆悲下俗，仰面識長空。絕若神擠至，深疑壑暗通。人寰如蟻垤，身世甚秋蓬。歎息興亡地，沈吟製作工。清思抱明月，狂欲把飛鴻。去矣登臨興，巍乎造化功。凉襟當爽塏，幽意入鴻濛。頭角峯如揖，丹青樹不同。城郭回迤邐，閣殿失穹隆。可使孤懷放，胡爲萬恨終。何當得壯士，提取出塵籠。
悲二子聯句 蘇舜元
有客自遠方，來以二子說。穆子病疾初，家事巨細缺。鄰人苦其求，醫師久以决。案杯小大空，布被旁午裂。餘喘尚能鼓，老憤知已結。目淒望羊泓，髭斷反蝟茁。憂酸繫餘生，嗥嘑留永訣。語妻後日計，書策未可徹。教子勤誦讀，時命不復說。吾屬何流離，衆人方草竊。凌子久道路，十口著羈紲。恰旅重江間，正值大饑節。既無裹飯交，疾走繼粗糲。又無執飲人，及時沃枯竭。惜哉損天命，痛焉在親絰。帝胡生爾身，世復稱其傑。胸伏氣萬丈，腸貯怨百折。艱難汩風波，顦顇墮霜雪。久僕勤龍鍾，弱女癡蹩躠。文隨寒餓空，道與煙燄滅。魂兮竟何歸，去矣不得別。長府豈無財，莫濟醫藥切。太倉豈無粟，莫解腹腸熱。天子聖在上，海內清欲澈。伊人胡不官，既死安得活。朝青與暮紫，神喜天不軋。昂車與怒馬，門滿道不絕。之子苟閒厠，斯民迺貪餮。高亢世弗親，方嚴鬼所掣。敢言才足珍，寧免否來齧。思潛淚輒抽，慘舊面成耋。舉目此牢落，側身今鄙媟。箴言耳空虛，險論口㩻甈。作詩告石梁，聊以慰寒骨。
地動聯句 蘇舜元
大荒孟冬月，末旬高舂時。日腹昏盲倀，風口鳴嗚咿。萬靈困陰戚，百植嗟陽衰。濃寒有勝氣，天凍無敗期。六指忽摇拽，羣蹠初奔馳。丸銅落蟾吻，始異張渾儀。列宿犯天紀，預念漢志辭。民甍函鼓舞，禁堞强崩離。坐駭市聲死，立怖人足踦。坦途重車僨，急傳壯馬敧。陵阜動撫手，礫塊當揚箕。停污有亂浪，僵木無靜枝。衆喙不暇息，沓嶂驚欲飛。踴塔撼鐸碎，安流蕩舟疲。倒壺喪午漏，顛巢駭眠鴟。居人眩眸子，行客勞髑兒。南北頓儵忽，西東播戎夷。四鎮一毛重，百川寸涔微。斗藪不知大，軒幹主者誰。共工豈復怒，富嫗安得爲。寧無折軸患，頓易崩山悲。衆蟄不安土，羣毛難麗皮。驚者去靡所，仆或如見擠。轟雷下檐瓦，决玉傾倉粢。雙顛太室吻，四躍宸庭螭。萬宇變旋室，百城如轉機。念此大災患，必由政瑕疵。勝社勇厥氣，孤陽病其威。傳是下乘上，亦曰尊屈卑。夫惟至靜者，猶不可保之。況乃易動物，何以能自持。高者恐顛墜，下者當鎮綏。天戒豈得慢，肉食宜自思。變省孽可息，損降禍可違。願進小臣語，兼爲丹扆規。偉哉聰明主，勿遺地動詩。
瓦亭聯句 蘇舜元
陰霜策策風呼虓，羌賊膽開凶燄豪。赤膠脆折乳馬健，漢野秋穟黄雲高。驅先老尩伏壯黠，裹以山壑鬼莫招。烽臺屹屹百丈起，但報平安摇桔槔。喜聞羸師入吾地，主將踴躍士惰驕。神鋒前揮擁勝勢，橫陣立敵俱奔逃。不知餌牽落檻穽，一麾發伏如驚飆。重圍八面鳥難度，相顧無路惟青霄。地形窄束甲刺骨，眥裂不復能相鏖。棄兵衮衮令不殺，部曲易主無纖囂。慟哭皇天未厭禍，空同無色勁氣消。狂童得志賤物命，隴上盤馬爲嬉遨。蒼皇林間健兒婦，翦紙瀝酒呼嗷嗷。將軍疾趨占葬地，年年載柩爭咸崤。朝廷不惜好官爵，絳蠟刻印埋蓬蒿。三公悲吟困數敗，車上輕重如鴻毛。白衣壯士氣塞腹，憤勇不忍羞本朝。重瞳三顧可易得，亮輩本亦生吾曹。窮居哀牢厭咄咄，歲月奔激朱顔凋。當年請行大明下，今日頹墮思南巢。陽羨溪光逗蒼玉，尺半健鯽煙中跳。便欲買田學秧稻，不復與世爭錙毫。奈何三世奉恩澤，肯以軀命辭枯焦。以知出處繫大義，一飯四顧情如燒。賀蘭磨劍河飲馬，頸繫此賊期崇朝。歸來天下解倒掛，玉色藹藹宸歡饒。筆傾江河紙雲霧，歎頌天業包陶姚。
淮上喜雨聯句 蘇舜元
江淮經歲旱，春暮忽然雨。亂點踰廣津，散灑入原土。萬物氣稍蘇，厲妖莫能聚。羣山洗故塵，紫翠坐可數。昏如籠纖紗，媚若隠紺縷。碧瓦南崦中，重疊出迥覩。扁舟凌空飛，白鳥入煙舞。遥林動新滋，顔色若可取。碧草弄微芳，低昂欲來語。緐聲過沙頭，上下謳啞櫓。濃澹新畫成，快愜久病愈。念此時多虞，豈得歲少阻。焦心閔疲農，虛口待香稌。縣吏事凶貪，氣若解縛虎。惟於縱誅斂，乃能奮怒武。青天雖云明，疑不照艱苦。此時忽霶霈，知有神物主。不然諸蒼生，性命委草莽。本蹷邦豈寧，皮去毛安附。歌此告巨公，行當視前古。
送梁子熙聯句 蘇舜元
大榮大辱，能生死人。二物不並，以撓厥真。之子病悶，腸如車輪。勞憂到母，饒寒著身。世俗鹵莽，輒置莫親。文彩華豔，伏不得伸。悽吟哀號，酸入四鄰。夜計破午，若燕作秦。腹憤軋軋，胸奇陳陳。淮國晚嶺，吳渠春津。去謝夙藴，歸逢故辛。雌火相丑，刮鑿遯屯。駕風鞭霆，以脫凡鱗。
題海昌安國寺 蘇舜元
畫堂三月初三日，絮撲紗窗燕拂簷。蓮子數杯嘗冷酒，柘枝一曲試新衫。階臨池面勝看鏡，屋映花叢當下簾。誰倚南樓指新月，玉鉤素手兩纖纖。
仙都山 蘇舜元
龍車鳳輦入瑶天，轍迹高懸不可攀。唯有風吹鼎湖水，青蓮花葉落人間。
釣鼇石 蘇舜元
未窮雙佛剎，先到一漁家。山雨已殘葉，溪風猶落花。汲泉沙脈動，敲火石痕斜。應是任公子，竹間曾煮茶。
青州資政寄示小楷伯夷頌許昌相公以詩跋尾因作詩謝二公兼呈永興觀文相公 蘇舜元
法書遥逐使車還，嘉句新從相府頒。牢落二賢天地外，風流三絕古今間。臺文競耀高逾麗，化筆交揮老更閑。不用悲吟恐飛去，豈無神物護重關。
句 蘇舜元
斷香浮缺月，古像守昏燈。
和祖擇之詠震山巖彭徵君釣臺 章友直
巖因更號震山居，臺上猶存舊釣磯。一派滄浪真隠處，澄清尚可濯塵衣。
重建羊侯祠和王原叔句 連庠
大江西來遶重城，猶如叢花疋練縈。左山右阜若開避，曾是峴首當頭橫。江湍衝山山不動，滔滔雪浪東南傾。聵然巨勢壓漢境，萬楚不得專雄名。四時美景千百狀，登臨可以攄襟靈。近麓挼藍秋水綠，幽巖團纈春葩明。寒林蕭疎四面合，夏木延袤長川青。危巔碑墊龜螭蟄，陰崖檜老蛟龍形。俯瞰洲島相向背，風恬江面羅紋生。漁舠數百集其下，瞥然來往一葉輕。波底崢嶸沈翠影，槎頭鳬雁斂霜翎。天然佳致信可尚，直是丹青寫不成。叔子當年樂山水，每來置酒空壚罌。賢達勝士共愛此，謂此風景魁南荆。荆人被化思不已，立祠山椒共祭牲。爾來綿亙幾千載，瓦飛棟撓誰經營。守臣罕肯著脚到，遂至完固屬兼并。非憚鳩工繕完葺，誠知仁政難繼聲。帝眷襄陽曰重鎮，宜從館閣擇名卿。明公之來百城悅，壺漿竹馬相歡迎。政成公休屢登覽，山前車騎長晶熒。傃空寓目看不足，詩豪佚發輸精誠。乃敕寮屬復祠宇，仍從嶺上新虛亭。歲時遊憩備言詠，荆人愛之猶鉅平。羊公之政公之化，異時一致當同評。兩賢繼美何以況，山之永兮水之清。
題招提院靜照堂 周孟陽
羨師遺世網，舊隠敞新堂。月白秋庭小，風清晝榻凉。倦遊輕勢利，歸夢在滄浪。滿篋朝賢句，孤雲出帝鄉。
句 周孟陽
地高多與風雲會，天近嘗爲日月鄰。
京中懷歸 羅孟郊
一自題名後，思歸何日歸。雖然著宮錦，不及無斑衣。故里桑榆晚，他鄉雨雪霏。庭前停玉軫，目送鴈南歸。
耆英會  其一 席汝言
繫國安危唐上宰，功成身退漢留侯。二公閑暇開高宴，九老雍容奉勝流。共接雅歡恩意洽，不矜崇貴禮容優。賞心樂事人間盛，豈謂今稀古莫儔。
耆英會  其二 席汝言
壯歲塵埃祿事牽，老歸重到舊林泉。曾無勳業書青史，偶向康寧養老年。自分杜門居陋巷，敢期序齒預公筵。更慚形穢才凉薄，不稱圖真接鉅賢。
詠濯纓亭 程珦
西園勝跡名天下，唐相經營用意工。島嶼回環壓湖面，樓臺重複倚雲空。濯纓泉潔存遺跡，促軫亭空想舊風。公暇未應無客會，春遊更喜與民同。
遊壽安山示二子頤顥 程珦
藏拙歸來已十年，身心世事不相關。洛陽山水尋須遍，更有何人似我閒。
遊紫雲洞 文彥博
同登青雲梯，遠訪紫雲洞。黄冠既前導，絳韝亦後從。幽奇素所希，險絕曾無恐。況此巖谷遊，不知雙舄重。攝衣叩洞戶，肅若心神悚。兩崖勢相嶔，左右如抱擁。萬木傍森羅，一水中洶湧。信哉天下奇，豈適谷間用。賞景未盡興，向夕遽旋踵。飄然御風行，恍若遊仙夢。異日期再來，退閑心更勇。
寄贈華清觀主大師 文彥博
五城三洞朝真客，紫房名隸神仙籍。玉案晨飡沆瀣精，椒庭夜飲流霞液。姑山綽約冰雪容，亭亭霞外脫塵蹤。飚馭狂遊紫貝閣，雲裝醉入白銀宮。想陪桂父與金母，崑蓬春賞蟠桃紅。愚亦放懷隨澹泊，崑芝茹朮希彭朔。常秘六泥東竈丹，每求五色西山藥。紫臺久判浮丘袂，錦州繡嶺三千里。羽駕鸞驂未載逢，經年望斷函關氣。
彭門賢守器之度支趙鼎記余生日過形善祝并惠黄石茶甌懷素千字文一軸輒成拙詩仰答來意 文彥博
使從徐方來，執訊如雙魚。遺我黄石器，副之懷素書。素書與黄石，得之宜在徐。或在圯橋下，或在留城墟。因物以達意，思賢而警愚。愚今所叨竊，何必承明廬。位歷二府重，年登七旬餘。陋軀賁華衮，微名得虛譽。三朝被寵遇，八難慚嘉謨。瞻言西洛汭，願繼東門疏。意者赤松子，果是吾之徒。
寄致政太傅侍中曾魯公 文彥博
天壇小有洞，神仙稱福地。草木盡翅秀，靈壽物珍異。孑立無附枝，挺生出羣類。既不假矯揉，復不煩削治。制杖待時用，訓鳩循古義。獻於君子堂，達此野人意。所獻雖已微，其意亦有謂。願公稍扶持，與國同安置。匪惟布私誠，茲乃出公議。豈圖一羽輕，復委千鈞賜。報之以寶鑑，百練粗明致。副之以雅章，二南風格備。蔀屋天光照，陋軀華衮賁。何以稱尊貺，傳家爲重器。何以繼希聲，陳詩言鄙志。
伏蒙僕射侍中賈寄示游潠上弊園歸至湖上詩一章研味欽服不能自已輒成拙句仰答來貺 文彥博
脩篁小塢潩水湄，略有亭觀體甚微。陪京上宰樂幽趣，閑乘齋舫臨荆扉。是時仲夏之晦日，日輪停午炎炎時。披襟岸幘意自適，林下穆若生凉颸。子猷愛竹不問主，魯侯在泮因成詩。妍詞麗句溢累幅，金壺酒墨何淋漓。公適東偏訪顔陋，愚當北道承蕭規。魏人思公過召伯，一言一話無所遺。疇昔篇章僅三百，至今琬琰羅珠璣。跨山飛閣常逃暑，白醪滿泛黄金巵。沈李浮瓜信美矣，回船弄水曾無之。遥瞻德星方聚處，正與兩兩交光輝。潁川異迹冠天下，湖上勝景隣日圍。鹿輿桂檝亟游覽，即見零雨東山歸。
送子駿朝議歸闕 文彥博
累年分領西臺憲，留滯周南人共歎。蚤傳文價出坤維，爲有仙才生閬苑。桂籍登科既已失，蘭筋飛步終難絆。兩持漕節賦均平，歷守藩符政寬簡。聖皇繼統始謀廟，哲輔官材專進善。巍巍雲闕此歸覲，禁嚴侍從須邦彥。離襟欲判重徘徊，林下相從池上杯。別後思君何處望，肩輿頻上紫金臺。
送乾元寺`住持實大師 文彥博
乾元古道場，宛在香山陽。實師應請去，無滯於一方。飄然振鐶錫，殊不事包囊。孤風尤可尚，靜法固有常。真心得正住，安重如陵岡。况聞師議論，博洽而精詳。和會禪與講，若登圭峯堂。迎知向學眾，汲汲趨門牆。洪鐘既大叩，隨宜爲發揚。清伊自南來，長波極渺茫。所謂栰喻者，利濟如僑梁。
某伏蒙宮師相公杜寄示新居詩齋沐捧讀不勝銘歎某謹成拙詩一章上紀盛德粗伸謝意 文彥博
年至即還政，賢哉近古稀。明哲冠四輔，謀猷翊萬微。名遂身乃退，意確天弗違。奇節煥青簡，遺法在黄扉。仁里開新第，德宇翔采翬。宴宅儉有制，丘牆高可依。雅言重金鼎，清音繁玉徽。一覽近觀徼，三復終研幾。私橐永緘秘，蔀室增光輝。信矣賢人業，發於君子機。孤生懷絳帳，引頸詠緇衣。聖神方圖任，日冀東山歸。
招劉伯壽秘監 文彥博
君自山中來，熟見山中事。我亦山中人，素懷歸山志。切望青牛車，細問歸山計。
題史館兵部傅君草堂 文彥博
羨君濟上墅，勝概不可名。泉石與松竹，聲影交相清。周牆數百堵，版筑皆親營。箕尾出南極，直對茅軒明。陶廬自愛樂，蔣徑堪逢迎。但恐赤松子，到此難忘情。拾却留侯伴，從吾林下行。
過燕川渡 文彥博
燕川東北孔山西，借車直渡馬頭溪。農樵引路津不迷，行行引上青雲梯。回頭不視林木低，谷風冷冷山鳥啼。巖隈泉甘土仍肥，昔人於斯卜幽棲。春深芝朮生新荑，采芝茹朮希夷齊。諸公共遊不知疲，長吟吐氣如虹蜺。水演石上寫此詩，手拭蒼蘚脚踏泥。冒寒履險不憚辭，勉欲繼踵前賢題。
寄題密州超然臺 文彥博
莒侯之燕處，層臺逾十尋。俯鎮千乘國，前瞻九仙岑。勿作西州意，姑爲東武吟。名教有靜樂，紛華無動心。憑高肆遠目，懷往散沖襟。琴觴興不淺，風月情更深。民被袴襦惠，境絕枹鼓音。欲識超然意，鴒原賦擲金。
塞下曲  其一 文彥博
老上焚庭後，昆邪右衽時。休開小月陣，罷禱拂雲祠。徒覺筋竿勁，寧聞羽檄馳。祁連皆積雪，渠答夜應施。
塞下曲  其二 文彥博
朔漠凝寒久，窮荒氣候賒。凍雲藏虎谷，殘雪滿龍沙。地迴胡風急，天高漢月斜。何人動鄉思，垅上聽金笳。
折楊柳 文彥博
長憶都門外，低垂拂路塵。更思南陌上，攀折贈行人。行人經歲別，楊柳逐年新。何當逢塞雁，重寄一枝春。
關山月 文彥博
宕子久行役，遼西戍未還。佳人怨遥夜，清淚浥朱顔。蘚晦蘭閨寂，塵昏寶鑑閑。相思不相見，明月下關山。
采蓮曲 文彥博
江南秋色蚤，江上蚤蓮芳。佳人采紅萼，兩槳渡橫塘。翳日華芝薄，隨風錦䋏長。蕩舟方自樂，綠水任霑裳。
夜夜曲 文彥博
明月流清漢，娟娟照洞房。微風吹敗葉，颯颯下銀床。塵晦流黄素，鑪銷壁惡香。年年機杼妾，獨怨夜何長。
長相思 文彥博
遠別苦無悰，離居常戚戚。顧慕懷所歡，徘徊彌自惜。瓊蕊不可采，瑶華未堪摘。惟憑尺錦書，一寄長相憶。
陽春曲 文彥博
頗傷金管遽，仍恨緹光促。四序若循環，百年如轉軸。佳人暮不歸，蘭苕春又綠。空持綠綺琴，愁弄陽春曲。
陌上桑 文彥博
佳人名莫愁，采桑南陌頭。困來淇水畔，應過上宮遊。貯葉青絲籠，攀條紫桂鈎。使君徒見問，五馬亦遲留。
巫山高 文彥博
巫山高不極，高與碧穹齊。朝雲常藹藹，暮雨復凄凄。髣髴聞珠佩，依稀認繡袿。無能留彼美，徒使夢魂迷。
御溝 文彥博
遠疏銀派浪，深入帝王州。不爲朝丹禁，何緣異眾流。冷穿平樂觀，清繞景陽樓。金屋嚴粧罷，香波苑外收。
荷花 文彥博
翠羽亭亭蓋，微障越鄂君。錦書何日寄，繡被幾時薰。步穩非因學，絲輕未見棼。唯愁容易散，盡作楚天雲。
讀漢史  其一 文彥博
漢室言中圮，咸京欲伴蕪。髹墀傾馺娑，齯齒笑諸于。未暇平青犢，旋聞奉赤符。貨泉誠妄改，天命本難渝。
讀漢史  其二 文彥博
久吏皆黄髮，頻年困赤眉。忽逢司隸屬，重覩漢官儀。謳詠皆欣合，民靈共樂推。區區蹇囂輩，猶不悟天時。
西晉 文彥博
馬圉言雖驗，鳧毛事亦奇。紫微纔遍植，白刃已交馳。星麥應無酒，私蛙尚有糜。銅駝休反袂，何救黍離離。
玉階樹 文彥博
亭亭依玉砌，鬰鬰盡瓊枝。璧月夜雖照，金風秋更吹。陳宮唯是唱，漢殿只應悲。似有君軒戀，歲寒終不移。
無題 文彥博
西陵何限栢，一一勝瑶華。幾縱青絲騎，多逢油壁車。香囊猶未致，春带已成賒。莫作雲間月，願親梁上霞。
贈市隱者 文彥博
縠帔絳綃頭，牆東隱儈牛。閑門甘骯髒，薄俗重伊優。有頍寧須拂，無資可用游。故人雖茜斾，那復問前騶。
山中隱者 文彥博
塵中久絕跡，谷口自忘機。草橋凌晨出，柴車向夕歸。磴泉濡蕙带，逕竹敗荷衣。借問何爲者，山中嘗采薇。
偶作示同志 文彥博
隱几清吟久，投瓢浩歡頻。如何爵舉日，猶是傳還人。膠葛終當戾，洿塗偶未伸。若嫌家監傲，殊不厚田仁。
夜思 文彥博
明河秋耿耿，小閣夜愔愔。魯酒不成醉，洛生唯是吟。簟凉初卷玉，罏暖乍薰金。默坐終無寐，西窗月影沉。
華月 文彥博
皎皎新秋月，分明照洞房。幾人千里別，今夜九迴腸。皓彩穿珠幌，澄輝上璧璫。畫樓兼繡戶，渾是可憐光。
閑齋偶作 文彥博
鼓吹盡私蛙，蓬蒿蔣徑斜。梧高唯待鳳，柳密只容鴉。度暑巾裁縠，迎凉帳卷紗。茂陵無奈渴，猶有鎮心瓜。
詠箏 文彥博
別院秋仍靜，高堂夜更閑。繁絲移寶柱，數曲奏陽關。好薦瓊筵上，長親黼座間。野王雖後出，無復謝東山。
對雪 文彥博
同雲方靄靄，瓊屑已瀌瀌。陌逈皆連璐，臺高盡結瑶。羽樽深酌桂，碭壁暖塗椒。誰念牛衣客，袁扉困一瓢。
旭日 文彥博
乍出扶桑海，如輪隱半規。未晞槃上露，已側檻中葵。赫奕晨霞映，空濛曉霧披。君看可憐處，偏在照梁時。
秋望 文彥博
遠目仍秋望，依依江上風。煙濤寒颭白，霜葉亂翻紅。列岫晴霞外，遵鴻晚照中。覊懷同屈宋，倚立恨無窮。
詠苔 文彥博
緜緜上釣磯，漠漠擁閑扉。石面風梳髮，垣根雨濯衣。不將凡卉雜，還與俗塵違。謝砌曾成詠，深嚴近紫微。
詠柳 文彥博
带緩何曾綰，眉長未見愁。青青緣御路，鬰鬰映金溝。亂絮凌空蕩，繁絲逐吹流。傳聞隋水上，千樹擁迷樓。
玉梁 文彥博
玉梁千丈駕澄流，曾與羣仙爛熳遊。丹桂扶疎應近月，紫苔漫沒幾經秋。濛濛五里皆金霧，岌岌三休是寶樓。此地回驂時一望，世間塵上盡蜉蝣。
幽蘭 文彥博
燕姞夢魂唯是見，謝家庭戶本來多。好將綠葉親芳穗，莫把清芬借敗荷。避世已爲騷客佩，繞梁還入郢人歌。雖然九畹能香國，不奈三秋鵜鴂何。
寄友人包兼濟拯 文彥博
締交何止號如龍，發篋疇年絳帳同。方領聚游多雅致，幅巾嘉論有清風。名高闕里二三子，學繼臺城百六公。別後愈知琨氣大，可能持久在江東。
公子 文彥博
甲第峨峨爵觀前，對回微岸鵕鸃冠。錦韉飛鞚丹砂埒，蜜炬流膏紫玉槃。狐尾單衣常裛麝，虎頭雙綬鎮薰蘭。閑馳便面章臺陌，里巷兒童逐彈丸。
寓懷 文彥博
高樓閑背夕陽登，渺渺長懷不自勝。錦瑟有時聞北渚，鈿車何日到西陵。地寒萱草猶難種，天遠瑶華豈易憑。多謝蘇門清嘯客，了無塵事染壺冰。
時興 文彥博
綸巾短袖迎凉服，繭犢笨車乘興遊。豈謂煙霞生曠達，只緣塵土倦伊優。更無傾蓋將誰共，縱有吹彫不我留。曾達酒壚惟獨醉，幰前猶恨欠三騶。
暑中書事 文彥博
薰飚獵獵度融紗，赫日流金樹影斜。寢簟冷便鋪薤葉，門裾輕愛曳橦華。仙槃想挹三危露，靈漢思乘八月槎。雪散冰丸猶長物，鎮心堪笑茂陵瓜。
初曙 文彥博
漢宮金掌露淋漓，椒殿裝梅欲罷時。宿靄空濛昏繡桷，曉暾依約上文㮰。九苑威鳳猶棲閣，三匝驚烏尚繞枝。玉女窗虛蓮燭謝，西南金魄隱殘規。
和人留題華清宮溫泉 文彥博
玉唾神遊接漢京，朝元金碧照天明。香波淺鬭龍原潤，炎液深涵雁甃清。狎獵亂光浮藻井，穹隆長影浸彫楹。聖皇勤儉無西豫，輦路經春煙草平。
秋風吟 文彥博
獵遍蘭叢與桂枝，巢居未必有先期。靈臺十仞烏隨轉，阿閣三重鳳豈知。度柳暗催蟬嘒嘒，出雲高送雁離離。漢宮玉樹知何限，爭忍重吟畫扇詩。
閱史有感 文彥博
縹帙青箱次第開，慨然英氣轉難裁。莫言美事俱長往，須有清風屬後來。彈鋏始知皆瑣旅，枕戈方信是雄才。平生自况真非薄，只是休容楚鴆媒。
詔開禮闈偶作呈諸友 文彥博
星弧首闢羣英彀，天畢初張眾目羅。漢傅仍聞求泛駕，周明何止育菁莪。碧紗已有蓬山籍，綠李將分桂殿科。全伏阿香推轂力，九門三月化陶梭。
省試蒲車詩 文彥博
漢祀精禋潔，云亭禪禮殊。金泥伸秘檢，車轂尚編蒲。越席侔前制，文茵愧後塗。軟輪同致美，規地用難符。翠幰芳蕤集，華芝秀彩敷。升中儀矩盛，備物壯皇圖。
天聖五年春省試獻羔開冰 文彥博
國重司寒祭，羔羊獻禮陳。開冰遵舊典，薦廟屬昌辰。肥羜方登俎，清壺冀饗神。蟲疑非蚤夏，狐聽異先春。鑿鑿凝光瑩，峨峨發彩新。何當比魚上，從此出迷津。
元日作 文彥博
萬壽稱觴日，天光肇祚辰。新陽方改故，暖律已升春。桃梗分朱戶，椒花獻紫宸。子輿方養浩，何必造盤辛。
春日偶作 文彥博
借問此何時，南園蝶又飛。杏梁棲紫燕，麥垅覆驚翬。榆莢深堆砌，楊花亂撲衣。洛吟經永日，還似舞雩歸。
梅花 文彥博
洛涘幽居植，江南驛使傳。一陽初應候，萬木獨爲先。素萼凌繁雪，清香襲淡煙。欲知佳麗處，漢殿曉粧妍。
元巳阻雨 文彥博
林花脈脈怯朝煙，雨隔蘭庭曲水筵。欲買春花無定價，東風撩亂擲榆錢。
和友人春日即事 文彥博
小院閑扃煦日長，靜探琅簡事虛皇。依依柳蔭銀塘暗，習習風穿玳押凉。碧合暮雲連礎潤，綠攀奇樹透懷香。蒙山近得脩真訣，辟穀常飡太乙糧。
酬金華山人春日見寄之什 文彥博
漠漠鮮雲習習風，谷鶯嬌囀小園中。謝塘初長如裀草，湘渚難留避弋鴻。輕雨落花紅撲地，惹烟垂柳綠縈空。尋芳好伴高陽侶，深憶東山採藥公。
和友人春日即事 文彥博
青閣登臨恨已多，可堪蘭景又妍和。書囊閱盡應成癖，詩思狂來恐是魔。玉樹芬芳連霧縠，珠櫳隱映隔雲蘿。鸘裘貰得楊昌酒，度日無悰倚瑟歌。
郡齋春日書懷 文彥博
煦日亭亭晝漸長，煙藏幽砌蕙蘭香。纖垂謝監園中柳，嫩折羅敷陌上桑。出谷曉鶯遷綺樹，入簷風燕語雕梁。瑶華欲寄嶺頭信，心逐白雲歸帝鄉。
長平懷古 文彥博
此子徒能讀父書，兵降始信藺相如。却令後代承家者，每到長平戒覆車。
題籌筆驛 文彥博
卧龍纔起扶衰世，料敵謀攻後出師。幃幄既持先聖術，肯來山驛旋沉思。
題韓溪詩  其一 文彥博
韓信未遭面主顧，蕭何親至此中追。君王有意爭天下，不得斯人未可知。
題韓溪詩  其二 文彥博
平日漁樵皆病涉，當年將相盡成功。淮陰未濟酇侯識，留得雄才歸漢中。
題韓溪詩  其三 文彥博
水濱山曲蹔盤桓，盛事臨風一據鞍。莫訝史君頻歎詠，古來君相受知難。
題韓溪詩  其四 文彥博
途中勝跡盡留題，獨有韓溪未有詩。直把蕪詞重疊詠，只圖流播路人知。
綠綺 文彥博
楚舞休飛鶴，燕歌罷繞梁。高堂橫綠綺，上客奏明光。秋月華池凈，春風蕙草香。還卭有辭賦，仙鳳正求皇。
蘅臯 文彥博
蘅薄頻牽望，陽林久駐鑣。香囊徒叩叩，雲月自苕苕。翠佩傳情密，曾波託意遥。翩鴻漸高逝，翻恨隔神霄。
深院 文彥博
楊柳亭臺暮，梨花院落深。玉池波湛湛，珠幌影沈沈。遠思隨莊蝶，春懷怯雍琴。萱蘇不蠲忿，擁鼻獨清吟。
春曉 文彥博
宿靄藏飛觀，晨霞幌繡甍。錦幃人未起，珠樹鵲先驚。爐暖香初燼，窗幽燭尚明。更開花上露，粧淚鬭盈盈。
芳草 文彥博
綺節初抽翠，金塘久託根。何堪混蕭艾，自合比蘭蓀。碧映龍池水，青迷楚澤魂。年年增恨處，長信與長門。
公子 文彥博
朝罷章台陌，追隨紫燕光。鴈陂冠綠幘，洛浦授明璫。下士營三窟，名姬號四香。十千沽斗酒，結客少年場。
井上桐 文彥博
擢幹殊瓊巘，託根非嶧陽。發華臨玉甃，倒影覆銀牀。方待高朋集，寧容眾鳥翔。尾焦期入爨，誰識蔡中郎。
柳絮 文彥博
拂地高陽翠影濃，楊花斷續蔽香紅。密和微雨粘沙坂，亂逐輕風透綺籠。漆圃旋驚飛蝶夢，玉庭頻擬散鹽空。青門一望依依處，千里金堤二月中。
宮詞  其一 文彥博
金屋無人夜未央，獨吟團扇倚椒房。辟寒猶待君王意，鶴燄熒煌龍漏長。
宮詞  其二 文彥博
體輕全不勝鸞釵，常羨同心上苑梅。翠輦未來珠箔卷，漆盤猶貯夜明苔。
登江樓 文彥博
飛觀接江干，乘閑獨憑欄。鮮雲橫列岫，芳草蔽遥灘。梅笛吹漁浦，荃橈泛鷺湍。登臨謝康樂，寄遠折瑶蘭。
春遊 文彥博
紫燕動光輝，春遊鴈鶩陂。鶴天方爛熳，鴻蓋任追隨。促席開瑶瑟，當歌泛羽巵。言歸將薄暮，不羨習家池。
夜讌 文彥博
清夜開良讌，金缾泛羽觴。蕙肴芬潔俎，蘭焰耿華堂。妙舞流風雪，妍歌繞棟梁。西園堪賞玩，明月照銀塘。
從軍行 文彥博
汗馬出長城，橫行十萬兵。晨驅左賢陣，夕掩亞夫營。雪壓龍沙白，雲遮瀚海平。燕山紀功後，麟閣耀鴻名。
俠少行 文彥博
錦带佩吳鈎，翩翩躍紫騮。垂鞭度永埒，挾彈過長楸。平樂十千酒，南城百尺樓。荆娥拂雙袖，日夕又遲留。
桃花 文彥博
雨過新含灼灼華，煙籠芳樹勢交加。狂飛粉蝶穿朱檻，巧囀流鶯傍碧紗。露井細香飄烈麝，霜林濃艷散餘霞。嚙毫更近成陰處，似入仙源一逕斜。
早夏言懷 文彥博
碧檻初榮槿，芳園已莠葽。翠岑應解鹿，高樹欲鳴蜩。霞綺籠飛觀，雲峯映瑣寮。霜紈徒比月，仙馭好凌飚。寒水沉朱李，新吟寄綠蕉。藥房清氣爽，荃壁冷香消。玉沼賀荷嫩，蘭禳乳燕嬌。薄帷安畫石，幽徑採神虈。每欲求飛雪，常思造結瑶。浩歌頻倚瑟，長袖幾炊彫。靜對黄梅雨，閑吹紫玉簫。砌榴紅爛熳，窗岫碧岧嶢。袁趾疏還往，顔居正寂寥。且傾光祿酒，莫發采菱謠。
秋夕偶懷 文彥博
小檻風驚葉，幽庭露泫柯。芳塵千里遠，幽恨九迴多。螢影穿簾押，蛩聲出砌莎。寸心無以寫，愬月但長歌。
秋夕偶作 文彥博
獨誦潘郎秋興賦，閑吟謝守怨情詩。風摇紅樹啼螿急，月照綠窗清漏遲。
秋夜聞笛 文彥博
秋宵萬籟沉，羌笛似龍吟。向秀忽思舊，馬融方好音。細聲寒入牖，殘韻半和砧。莫奏梅花曲，旅人情更深。
古寺清秋日  其一 文彥博
古寺清秋日，微凉寶殿中。玉題高納月，金鐸碎摇風。翠蘚緣階碧，幽蘭裛露紅。閑聽連葉漏，吟對惠休公。
古寺清秋日  其二 文彥博
古寺清秋日，幽閑景倍殊。晚雲遮鷲嶺，新月照蝦鬚。玉露霑籬菊，金風落井梧。武泥求泛駕，張翰莫思鱸。
古寺清秋日  其三 文彥博
古寺清秋日，登樓擁鼻吟。微凉生柰苑，輕吹動香林。窗外螢飛火，籬邊菊散金。靜彈流水曲，何處有知音。
古寺清秋日  其四 文彥博
古寺清秋日，潘郎興倍長。院閑披鶴氅，人靜掩鷹房。密樹驚晨鵲，幽軒耿夜螿。班姬應詠扇，通夕恨昭陽。
古寺清秋日  其五 文彥博
古寺清秋日，含毫凭小樓。雨微滋石蘚，煙淡落霜楸。紫燕休巢幙，蒼鷹已下韝。閑傾浮蟻酎，時典鷫鸘裘。
重陽前五日探菊 文彥博
比到重陽猶五日，露披金菊滿東籬。莫言預賞非真賞，大抵先時勝後時。密蕊不容羣蝶采，清香未許眾人知。幕中婉畫應多暇，來伴淵明把酒巵。
重陽前兩日登樓望月 文彥博
寶剎翬飛切紫霄，況蓮開士木綿袍。黄昏尚倚危樓望，反照南榮唄梵高。
翫月吟寄友人  其一 文彥博
桂魄騰車朱戶深，瑣寮珠箔夜沉沉。慵聽北里吹竽燕，閑倚南樓擁鼻吟。玉宇暗銷紅燭影，銀床斜轉碧桐陰。金缾剩貯程鄉酒，留待龍交滿滿斟。
翫月吟寄友人  其二 文彥博
薄宦覊塵事，勞生困夏畦。偶來遊日觀，更喜躡雲梯。便擬紉蘭佩，相招隱竹谿。回看廣津路，欲問轉多迷。
翫月吟寄友人  其三 文彥博
聞道頻揮霹靂手，定知不費琰之才。且投丹筆携詩筆，來就花間把一杯。
遊仙詠 文彥博
十二瑶樓切絳雲，醉遊崑閬碧桃春。煙藏玉樹棲鸞穩，露浥芝田唳鶴頻。閑訪五城騎白鹿，靜尋三洞駕黄麟。紫房求看登真錄，說是明晨第一人。
送胡秀才歸絳臺 文彥博
飄飄詞賦已還卭，法牖推賢繼祖風。緩頰且驚儀舌在，隻輪休歎阮途窮。佇觀振翼遷喬木，忍學棲衡嗜晚菘。楚寶定須三獻遇，肯教煩歲泣如虹。
贈孫莊秀才 文彥博
麗藻遒文絕比肩，買符新自帝州遷。四溟浪闊鵾須化，三島路長鸞暫閑。桂玉擅名將繼却，簞瓢樂道且晞顔。前春定奮沖天翼，休抱如虹泣楚山。
送郭屯田牧涪陵 文彥博
涪陵古群接青臺，巴俗頻思叔度來。魚竹乍分天顧息，星軺初動隼旟開。一麾暫輟含香職，雙筆猶淹視草才。佇聽陜棠民頌洽，紫泥對詔下蓬萊。
和張嶢秀才勉弟之什 文彥博
棣萼聯華繼昔賢，素園遊想已多年。方觀藪鳳翱千仞，將見牀鸞上九天。寬詔已聞求泛駕，盛時休憶賦歸田。來春定中穿楊箭，好約抽毫玉陛前。
送昌黎先生歸秦亭 文彥博
獨駕輕鴻返故園，冠霞曾醉錦江煙。五圖金記何年授，九籥丹經幾處傳。曉別閬州飛玉斝，暮登秦嶺挹紅泉。椒庭他日重相見，應許壺中看列仙。
送果州李推官赴闕 文彥博
德滿椒蘭學滿籝，升堂鴻藻繼雲卿。舜庠蚤中巍峨選，儉府還馳醞藉名。捧詔定趨文石陛，揚鞭將度洛陽城。麟台馬署期高步，閑繹蕓籤聽苑鶯。
送友人 文彥博
携手北梁道，送君南浦春。斜陽沉璧彩，流水濯纓塵。郢酒頻揚觶，燕歌旋愴神。瑶華如可折，堪寄隴頭人。
送浦上人遊川 文彥博
火宅清凉廕慧雲，海潮芳論更難倫。鷹房暫鎖巴山下，虎錫還飛錦水濱。貝葉文皆收縹帙，林蘭衣不染紅塵。亭臯欲別偏多感，緣是雙林社裏人。
登通山閣有懷寄呈同人 文彥博
小閣登臨春暮時，綺欄飛闥映遊絲。鶯喧曲檻韓馮樹，蘚晦幽庭貢禹綦。閑對碧雲吟桂水，狂思長袂宿蘭池。徘徊望斷江邊客，采得瑶華寄與誰。
送劉推官歸冶源棲真館 文彥博
高情樂幽趣，遂與塵事違。巖谷久潛照，魚鳥知忘機。方邀栗里會，却指冶源歸。借問歸何遽，山中芝朮肥。
送福州通判陳鑄殿丞 文彥博
澤宮登甲第，殿省滯時英。閩國題輿貴，稽山晝錦榮。軼才猶絆驥，美俗仰誠衡。壽母平返喜，迎知訟牒清。
贈會稽尊師 文彥博
藐姑容化三陰館，勾漏砂封六乙泥。五練夜窮蒼玉几，七明晨采碧雲梯。冠霞高挹浮丘袂，握髓深藏鬼谷谿。如有西山駐靈藥，何妨相贈一刀圭。
贈自然表白大師  其一 文彥博
千仞清溪絕世紛，先生高卧白雲根。近來名係丹臺籍，多向蒙山見羨門。
贈自然表白大師  其二 文彥博
紫府仙人每馭飇，朝遊三島暮三茅。他年內史功成後，願結山陰世外交。
贈自然表白大師  其三 文彥博
常感真公傳隱訣，每言凡骨是仙材。他時載挹浮丘袂，直在崑峯十二臺。
某天聖四年叨充鄉賦明道二年夏假副車於本郡今年夏忝外計於本道寔嗣世職八月行部率遵故常鄉老懽迎邀留累日徘徊舊地追惟疇曩因成拙詩二章題於行署 文彥博
不才惟侍高門慶，奕世皆爲外計臣。鄉老相逢頻教我，盡忠思孝報君親。昔年鄉賦議興賢，曾接諸君硯席間。屈指歲華逾一紀，錦衣懷綬過稽山。
送益利路承受梁供奉回京 文彥博
二星同入蜀，三歲復還臺。秋晚華軒去，江濱祖席開。歸途雖日遠，別酒任山頹。思渥迎知厚，當朝重使才。
雷簡夫自辰溪還除國子博士鹽鐵判官以書見謝并寄杜鵑鳥一隻偶成二章答之  其一 文彥博
學省新開用退之，陽城司業定相知。休思杜曲仙鄉隱，好獻元和聖德詩。三部共推鹽鐵論，五溪曾制虎貔師。濟源處士功成後，始信書生善出奇。
雷簡夫自辰溪還除國子博士鹽鐵判官以書見謝并寄杜鵑鳥一隻偶成二章答之  其二 文彥博
山人遠寄杜鵑禽，因寄山禽遂寄心。應謂不如歸去好，高飛却入舊雲休。